Shillong:  U Chairman ka Meghalaya Tourism Development Corporation (MTDC) u bah Sanbor Shullai mynta ka sngi, u la ong ba ia ka hotel Crowborough ha Khyndai Lad, yn pli  noh ha u Nailur 2020 bad kan ai kam ym duna ia ka 500 ngut ki samla ba la nang ba la stad.  Mynhynnin ka sngi, u bah Sanbor lem bad u Managing Director ka MTDC bah Cyril V Diengdoh kila aiti ia ka kaiphod ka MTDC sha u myntri rangbah ka jylla u Conrad K Sangma, ha kaba la kam ba ka la ioh nong palat T. 6 klur. U bah Sanbor u la ong ba ka jingioh nong ka MTDC ka dei kaba kham heh duh haba ianujor bad kiwei ki snem ba la dep namar ba ka ju kyrduh pisa bha.   Ngi la aiti ia ka kaiphod ha u myntri rangbah ha kaba ka jingioh nong ka long T. 6 klur tam. Ha ka por mynshwa, la ju iarap ka sorkar sha ka Corporation kumba T. 50 lak shi snem hynrei ha kine ki ar snem, ka sorkar kam shym la ai shuh kane ka jingiarap namar ba ka Corporation ka la lah ban pyniaid bha , la ong u bah Sanbor.  Ia kane ka Crowborough hotel dang shna da ka Auro Hotels bad Resorts Pvt Ltd ba la iasoi da u nongshim wai. Hadien ba la pyntreikam, ka MTDC kan ioh T. 1.73 lak shi snem. Ia mynta ka MTDC ka pyniaid saw tylli ki hotel ba kynthup ia ka Pinewood, State Convention Centre, Orchid Hotel bad ka orchid Lake Resort bad kiwei kiba kham rit kum ka Jiva Nongpoh, Orchid Inn Thadlaskein, Tourist Lodge Dawki bad kiwei. U Managing Director ka MTDC u bah Ceyril V Diengdoh u la ong ba ka MTDC ka la buh thong ban pynmih pisa T.100 klur ha kine ki 20 snem ban wan. Kiwei pat ki lad khubor, ki iathuh ba mynta ka sngi u MLA ka North Shillong bad u ba bat ruh kum u Chairman jong ka Meghalaya Tourism Development Corporation Ltd, U Sanbor Shullai u lah leit ban ai ia ka  performance report  ha u myntri ka Jylla U Conrad K Sangma. Ha ka jing leit jong u lah synran lang da u Managing Director (MD) ka MTDC u bah Ciril V Lyngdoh lem bad kiwei ki ophisar jong ka MTDC. Ha ba kren bad ki lad pathain khubor U Sanbor Shullai u lah ong ba ha ki ar snem ka MTDC ka lah ioh ban lum khajna kumba 6 klur na bun ki Unit ba ka ai wai sha ki riew shimet.  U Sanbor Shullai u lah pynshai ruh ba ka  Crowborough Hotel  ka lah jan dep artad bad ia ka yn plie noh ia ka ha u Nailur 2020. U lah pynpaw ruh ba lada plie noh ia ka  hotel crowborough  kumba 500 ngut ki khynnah samla na ka jylla kin ioh kam.  Lyngba ka jing dep noh ka  Crowborough Hotel  ka MTDC kan ioh lad ban thaw biang sah 4 tylli ki unit ha ka ba ka MTDC kan ai wai sha ki riew shimet khnang ba ka ioh ban kyntiew ia ka ioh kam ki khun samla ka jylla  lah bynrap U Sanbor Shullai U Managing Director (MD) ka MTDC u Ciril V Lyngdoh u lah iathuh ba ka MTDC kan pynkhreh da ka  Vision documents  na bynta 20 snem khnang ba ka MTDC bad ka jylla hi baroh kawei kan ioh lum khajna kham bun ha ki snem ban wan.


Nongpoh:  Ka Ri Bhoi Students Union (RBSU), sengkmie, ka la pynpaw ia ka jingsngewkhia hadien ba ka la lap bad sakhi ba ka jingpyntreikam ia ki Painkhana paidbah, ia kaba ka la tei kyrpang da ka sorkar jylla hapoh Ri Bhoi District, lyngba ka Swacch Bharat Mission ha ryngkat ka tnat PHE bad Block Development Officer na ki C&RD Block, kim long kiba paka bad ki bym lah ban pyndonkam paidbah, ha kaba na ka liang ka RBSU, ka la ong ba ka jingpyntrei ia kitei ki Painkhana paidbah bym treikam, ka la kylla long pynban kum ka jing pynsyrwa kai ia ka pisa paidbah.   Haba kren sha ki lad pathain khubor, u Bah Amberlight Masharing, Working President ka RBSU, Sengkmie, u la ong ba ka ka la ioh jingtip halor ka jingbym treikam kitei ki Painkhana paidbah, ia kaba la pyntrei da ka sorkar bad halor kata la mih shibun ki jingkren khnium na ki paidbah, namar wat hadien ba la tei ia kitei ki Painkhana piadbah, hynrei ym shem la lah ban pyndonkam ia ki. Haba batai halor ka jingdon jong kiba kum kitei ki Painkhana paidbah bym treikam, utei u nongialam ka RBSU, u la ong ba ka seng ka la lap ba ki la don shibun kiba kum kitei ki Painkhana paidbah la ka long ha ka thainn Umroi, lad Umroi, ki thainn Jirang bad ha ki thainn Umsning, kat haduh kine ki sngi la bun bun bnai ym pat plie satia. Shuh shuh, u la ong ruh ban tei ia kitei ki Painkhana paidbah, na ka liang ka sorkar ka la pynmang haduh 2 lak tyngka kawei, hynrei ka rukom tei ia kitei ki painkhana la shu tei tang dep bad khlem da shna ha ki jaka kiba biang bad kaba la pynlong ruh ia ki paidbah ba kim lah ban pyndonkam haba ki thmu ban leit shabar.  Namarkata, haba iadei bad katei ka rukom shna ia ki painkhana paidbah ha ki shnong ki thaw, na ka liang ka seng ka dawa na ki tnat sorkar, kiba dei peit halor kitei ba ki dei ban phaikhmat haba iadei bad ka rukom shna ia kitei ki Painkhana paidbah, khnang ba yn lah ban pyndonkam da ki paidbah ba bun balang, ym ban tei kum kine kiba la dep, namar ka la shu kylla long tang kum ka jingpynsyrwa kai ia ka pisa paidbah.


Shillong: Ka surok ka dei u budlum ha ka thainn nongkyndong ne ha sor  hynrei kumba la sakhi ka shnong Mawdulop kaba don ha Mawkynrew ka dei kawei kaba sahdien bad kawei na kine, ka dei ka jingbym don ka surok kaba biang. Kane ka shnong ka don ka surok kali kaba khohrum khohram ka ban iaid tang ha ka por tlang hynrei ka shem jingeh ban iaid kali ha ka por slap.  Katkum ka jingiathuh ki nongshong shnong, ia ka kane ka surok kaba tang 3 km eiei na surok ba don surok rong la shna ha ka por ba long MLA, u bah Martle N Mukhim hynrei hadien ba ula shah rem noh, ka la shu sahkut khlem don nongpeit.  Ka long kaba lyngngoh ba ka shnong Mawdulop kaba la don da ki spah snem kam pat ioh surok rong haduh mynta, wat hadien ba ka jylla ka la kynjoh sha ka 50 snem ka jingioh ia ka jylla ba pura. U sordar ka shnong Mawdulop, u Bah Pynshkem Mukhim ula iathuh ba katei surok kaba jngai kumba 3 km eiei, la sdang ban shna naduh snem 2007 da ka jingtrei shitom u Bah Martle N Mukhim ha ka por ba u long MLA, hynrei hadien ba uba ula rem ym don shuh kiba bun dien ban pyndep ban siang rong.  Ki paidbah ki mad jingeh ha ka leit ka wan, ka kit ka bah bad khamtam haka pang ka shitom ha ka por slap, naba ka long surok khlaw bad ki kali rit kim lait ban iaid,  ula ong bad bynrap ha ka por u Bah Reming Pyngrope ki la ioh jingiarap ban pynbha lyngba ka skim border Area bad mynta ki la shu pynbha hi katba lah da ki bor shnong ban suk ki paidbah. Kumta na liang ki rangbah shnong kynthup ka Mawdulop, Mawsir bad Ksanrngi ki la kyntu jur ia ka sorkar jylla lyngba ka tnad PWD ban phaikhmat lem sha katei ka thainn ban siang rong ia ka surok ban suk ka leit ka wan ki paidbah. Kumba long mynta katei ka thainn ba kynthup ia ki lai shnong ka Mawdulop, Mawsir bad Ksanrngi ki la shah ieh khun swet ha ki liang ki kam pynroi, watla ka thainn ka long kawei kaba paw ban pynmih ia ki mar rep kum u synshar, phan, soh bad kiwei kiwei. Lah ban pynpaw ruh ba ka shnong Mawdulop, Mawsir bad Ksanrngi ki long kum ki mawbyrsiew ban ai jingstad ia la ki khun ki kti ha ka pule puthi da ka jingdon ka Mawdulop LP bad UP Presbyterian skul bad ki angnud ban kyntiew ia katei ka skul ha ki kyrdan ba kham heh khnang ki khynnah ka thainn kin suk.


Shillong:Ka bor synshar ka East Khasi Hills district ka la peitngor bha ia ka jingkiew dor jubor u piat ha iew ha hat.   Ka dor u piat ka shong na ki nongdie lang na ba wan na Assam,  la ong ka Deputy Commissioner ka East Khasi Hills ka kong Matsiewdor War. Katkum ka jingong ka kong Matsiewdor, ka sorkar jylla kam lah ban buh dor khutia ia u piat namar ba ka lah ban kiew ban hiar. Ka dor u piat ia mynta ka la kiew shaduh 80-90 tyngka shi kilo ha ka nongbah. Ka DC ka la ong ba haduh mynta, ka dor piat na Guwahati ka long 78 tyngka (ba lieh) bad 80 tyngka (ba saw). Ka dor ha Shillong ka long 78 tyngka (ba lieh) bad 82 tyngka ( ba saw). La iathuh ba la don tang uwei u nongdie lang ba la sei piat na Guwahati, ha kaba la shaniah ban pynpoi piat na Guwahati. Kane ka jingkiew dor u piat ka la pynshaiong ia ki paidbah namar ka jingkiew dor ka long kaba jubor haduh katta katta hynrei la iathuh ba kum kane ka jingkiew dor, ka la ju don teng ruh ha ki snem ba la dep. Ka jylla Meghalaya kaba shu shaniah naphang ia ki mar bam nabar, ka la kham ktah jur ym tang ia u piat lada don kano kano ka jingkiew dor ki mar bam mar dih. La iathuh ba ka jingkiew dor jong u piat ha une u bnai kaba la long shaba palat bad kaba la poi haduh ka T.90 tyngka ha Iewduh bad T. 100 tyngka hapoh ki dukan shnong.Haba ioh ban kynduh ia ki nongdie bad katto katne ngut ki nongthied, ki la iathuh ba kane ka dei kaba shisha. Ki nongdie khutia hapoh Iewduh ki la ong ba ha u bnai Risaw ka dor jong u Piat ka la poi kumba T. 60 tyngka bad ka la neh kumba shi bnai tam, hynrei kyndit kynsan ha une u bnai tang ha kine ki ar taiew ka dor jong u piat ka la kiew T. 80 uba kham pdeng haduh T. 90 uba heh bad ki dukan hapoh ki shnong pat kin hap ban die T. 100 tyngka ha ka shi kilo namar kin hap ban pynmih ia ka bai kit. Don napdeng ki nongdie pat ki ong ba kane ka jingkiew dor jong u Pait ki la long na ka daw jong ka jingduna ka jingpynpoi ne sam (Supply/Stock) bad ba duna mar hapoh Iewduh. Napdeng kiwei pat ki nongdie ki la pynpaw pat ba kane ka jingkiew dor jong u Piat hapoh Iewduh ka lah ban long ba ka don ka jingshalan sha kiwei pat ki jylla ne wat sha ri Bangladesh, uba la pynpoi hangne hapoh jylla bad kim ngeit satia ia ka jingong kiwei pat ba kadei ka jingduna u Piat, namar haba ki leit thied na ki nongkhaii dei lang kiba don ha Paltan Bazar ki la lap ba kam don ka jingduna jong u piat ha kaba ki la pynpaw ruh pat ia ka jinglyngngoh ha kano ka rukom la pynkiew dor ia u piat.  Ka dor die lang ia u piat ha ka 100 kilo ka la poi T. 8000 hajar tyngka bad kane ka pyni ia ka jingpynkiewdor bad ia kane lah ban iathuh lypa sha ki paidbah ba u piat un dang kiew shuh shuh haduh ka Christmas, bad kane ka jingkiew dor wat ma ngi kiba die hapoh Iewduh ngi shem jynjar bha namar lah duna palat shibun shah kiba wan thied bad kane ka la ktah palat ia ka Iew ka Hat,  ong uwei napdeng ki nongdie Piat ha Iewduh. Halor kane ka jingud jong ki nongdie Piat ha Iewduh halor ka jingduna bad hiar palat ka iew, lah iohi ruh ba kane ka la long shisha naba la shem ba ka basa die Piat bad Phan hapoh Iewduh ka la kynjah shibun haba nujor kum ha kiwei ki sngi kiba la dep, ban iohi ba bun na ki paidbah ki iabeh shwa ia ka bam ka sa, ban ia kiwei. Lah ban iohi ruh ba bun na ki nongdie ki shu ia shong kai bad pynpaw ruh ba kumba ju long ha ki sngi bad ki bnai ba la leit noh, kiba thied ia u Piat bad u Phan ka la long beit da ki phew kilo, hynrei mynta wat na Iewduh ruh ki briew ki la hap ban thied noh tang shiteng kilo bad wat shi pawa, ha kaba ia kane ki ju thied napoh ki dukan shnong naba ki don kam kyrkieh ne tang khyndiat bad lada ka iai long kumne da kumno pat ki dukan shnong ki die.


Shillong:  Ka kynhun ki kali kamai hapoh ka lama ka Joint Coordination Committee of Commercial Vehicles (JCCCV) ka la dawa myn hynnin ka sngi, na u myntri ka tnad pyniaid kali u bah Sniawbhalang Dhar ban thaw noh ka sorkar da ka rukom treikam kumba leh ha jylla Sikkim, bad kiwei ki jylla, ban tehlakam ia ki kali ba nabar ban kit bad pynshang ia ki nongwankai sha ki kyndon ki kynshrot ka jylla.  Haba kren sha ki lad pathain khubor, hadien ba la iakynduh ia u myntri, u secretary u bah Kordor L Mawlong bad u chairman u bah Wandonbok Jyrwa kila ong ba kumba long mynta ka jingwan kit briew ki kali tourist taxi na Assam, ka la pynduh nong ia ki tourist taxi na ka jylla, wat ha ka jingshisha, ka dei ka lad ia ki samla na ka jylla ban ioh kam ioh jam.Ki la ong ba ha ka shi sngi, kumba 5-6 spah tylli ki kali kamai na Assam kila wan shang sha kylleng ki jaka jngohkai ha Meghalaya.U la ong ba la ai jingmut ha u myntri ba dei ban khang lad ia ki kali na Assam bad na kiwei ki jylla, ban leit shang kylleng hynrei ban buh noh ia ka jaka ieng jongki ban pynhap ia ki nongwankai bad kin sa shim pat ia ki kali na kane ka jylla ban leit shang sha ki jaka jngohkai kylleng ka jylla.La iathuh ba na ka liang u myntri u la ai jingmut ia ki ban iakren kham bha bad u myntri rangbah ka jylla u Conrad K Sangma, uba bat ia ka tnad jngohkai halor kane. Kine ki nongialam ka JCCCV kila pynpaw ba ia mynta, ki don ki jaka kum ka jaka ieng kali ha Polo, ha kaba ia ki kali tourist taxi na bar jylla kiba wan kit nongjngohkai, lah ban pynieng bad nangtei, kin sa kit pat ki taksi kamai na kane ka jylla kiba kwah ban leit kai sha kylleng ki jaka, kaba long kum ha Sikkim, bad kiwei ki jylla. Kila ong ba kim pyrshah ia ka jingwan kit ia kito kiba trei kam sorkar, kiba treikam shimet jongki sha kane ka jylla namar ba ki don ka permit hynrei kim iahap ba kin kamai ia ki nongjngohkai kai.


Shillong: U bah Pyniaid Sing Syiem, Deputy Chief Executive Member barim ka Khasi District Council, ula kam  ba ki dang don sah 2 ngut ki MDC ka United Democratic Forum (UDF) ba kwah ban wan kyrshan ia ka United Democratic Alliance (UDA).  Ha ka jing ialang mynta ka sngi ha  Meghalya Stata Guest House , U bah  Pyniaid Sing Syiem, u la ong ba dang don sah 2 ngut ki MDC ba kwah pyn iasnoh bad ka UDA. U bah Pyniaid u lah ong ba u dap ka jing kmen ka ba khraw ba u MDC ka Mairang u Batskhem Ryntathiang u lah wan ban pyn iasnoh ialade bad ka United Democratic Alliance (UDA).  Lyngba kane ka jing wan kyrshan u Batskhem Ryntathiang ka UDA mynta ka lah don 15 ngut ki MDC  lah bynrap u Pyniaid Sing Syiem.  Haba kylli shaphang ka jing kam u Bah Latiplang Kharkongor ba don ki MDC ka UDA ki ba thmu pyniasnoh bad ka UDF, u bah Pyniaid u la ong ba kane ka jing kam u Latiplang ka dei tang ka  agenda  jong ka UDF.  Ka UDA ba ialam da u bah Teinwel Dkhar kin sah leit ia kynduh ia u lat ka Jylla ha ka 9 tarik nohprah ban pyntip sha u lat halor ka jing bun paid ka UDA.  U bah Pyniaid sing Syiem u lah iaroh ia baroh ki MDC ka UDA ki ba lah ia don beit bad ka UDA naduh ba ka EC ka shah khyllem noh lyngba ka jing thep  vote  u Chairman u P. N Syiem.  U bah Pyniaid sing Syiem u lah kynnoh ruh ba ka jing khyllem noh ka EC jong ka UDA kadei namar ka jing khwan jing myntoi u P. N Syiem.


Guwahati: U Rameswar Teli, myntri ka sorkar India, ula shah khang lynti mynta ka sngi ha Naharkatia, kaba ha Upper Assam jong ka Dibrugarh District, ha kito kiba iakhih ban pyrshah ia ka ain CAB.  U Teli, uba dei u myntri ka sorkar India, ula shah lymbub ha ki dkhot jong ka  All Assam Students  Union (AASU) lem bad kiwei de ki kynhun sengbhalang. Kitei ki la khang lynti bad ki da pyrta ruh  Khie leit noh  bad ki pynher ruh da ki lama iong. U Teli, u leit ban shim bynta ha ka jing rakhe ia ka  Jaipur Rain Forest. Hadien ba U Teli, ula sngewthuh ba um don jingshngain ban leit sha katei ka jaka, ula phet krad noh lem bad ki pulit kiba pahara ia u. Kham mynshwa, la iathuh ba mynta hi ka sngi, U Phani Bhushan Choudhury, uba dei u myntri jong ka sorkar Assam, uba dei na ka seng AGP, ula dei ban phet krad na ka jingialang ha Manikpur jong ka Lower Assam, Bongaigaon District. U Choudhury, uba dei u myntri ka tnat sam bam jong ka sorkar Assam, u leit sha katei ka jaka ban pynlong jingialang jong ka seng AGP.


New Delhi:  35ngut ki briew, ki la shu iap ei, hadien ka jingkem ding kaba jur bha mynta dang step phyrngab ha ka iing kaba hynriew mala ha Anaj Mandi jong ka surok Rani Jhansi.  La iathuh ba katei ka iing, ka dei ka karkhana bad kitei kiba thiah ha katei ka mala, ki dei ki nongtrei bylla.  La pyntip sha ki pulit, ha ka por 5.22 baje mynta mynstep bad la phah mar mar ia 30 tylli ki kali pynlip ding. La iathuh ba ki don 56ngut ki briew kiba la shah set kut ha katei ka iing bad la ioh ban pyllait im ia ki katto katne bad la leit ialam ia ki mar mar sha Ram Manohar Lohia Hospital bad sha Hindu Rao Hospital. Ki khubor ba dang shu ioh ki iathuh ba kiba iap ki la poi sha ka 43ngut ha katei ka jingpluh ding bad la iathuh ba katei ka karkhana, ka dei kaba shna ia ki synduk rah tiar lane ki luggage.


Shillong: U Lamphang ka  ing dorbar u bah Metbah Lyngdoh ula kynthah ia u chairman ka KHADC bah Pynshngain N Syiem ba ula leh bakla ia ka rukom pyniaid dorbar ha ka por ba pynlong ia ka jingjied ia u CEM ka Council.  Kane ka jingkynthoh u Lamphang ka  ing dorbar ka jylla ka long hadien ba u bah Pynshngain ula shim bynta ha ka dorbar ban jied ia u CEM ka Council haba kam don satia ka jingiakhaid ne iatynjuh bor namar ka jingpep ka kynhun United Democratic Alliance (UDA).   Kaei kaba la jia ka long ba kam shym la jia ha ka lynti ba dei ban iaid. Na ka liang jong ki MDC ka UDA ki weng noh ka long ban pyrshah ia ka jingleh jong u lamphang , la ong u bah Metbah.   Kaei kaba la jia ka long ba u Lamphang u la bakla ba u thep vote ha ka sngi jied ia u CEM, kane kein kaba u la bakla  ula bynrap. U bah Metbah u la ong ba u Lamphang u lah ban shim bynta ban jied tang haba ka don ka mat bym don jingshaniah shuh, hynrei ha ka ilekshon ruh u vote,  kane u la bakla na ka liang jong u Lamphang.


Nongpoh: Ki nongkitkam ka Nongpoh Block Congress Committee, hynnin ka sngi Saitjain, ki la pynlong ia ka jing rakhe Advance Christmas hapoh ka madan ialehkai kaba don hapoh ka shnong Marngar, Ri Bhoi District.  Ha shwa jong katei ka jingrakhe Advance Christmas, kitei ki nong ialam ka NBCC ha ryngkat u MLA ka Nongpoh, shwa ba kin pynlong ia katei ka jingrakhe Advance Christmas ha Marngar, ki la pynlong ia ka jingleit jurip ha ryngkat ki jingai sngewbha sha ka jaka ri Khun swet kaba don ha shnong Mawsynrai bad kumjuh ki la leit ban peit ia ki Nongpang hapoh ka jaka sumar ha Mawsyntai PHC, ia kaba ki la ai ruh da ki jingai sngewbha ha ryngkat ki kyntien kyrkhu kyrdoh.   Haba iadei bad ka jingrakhe Advance Christmas ha Umwang, la wan ban pynshngain u Bah James Lyngdoh, working president ka Meghalaya Pradesh Congress Committee kum u kongsan, ha ryngkat u Bah Mayral Born Syiem, MLA ka Nongpoh, u Bah Balajied Rani, MDC, u Bah Plielad Tiewsoh, President ka NBCC lem bad kiwei ki nongkitkam ka ka party Congress.  Ha katei ka sngi, ban rakhe ia ka Advance Christmas, na ka liang ki nongkitkam ka NBCC, ki la pynlong da ka jingai sngewbha sha baroh ki riew tymmen kiba don ha katei ka thainn, ha kaba ki la sam da ki Blanket sha ki spah ngut ki riew tymmen kiba don ha katei ka thainn Mawngar.


Shillong: Ha ka 7 tarik Nohprah 2019, la pyllait paidbah ia ka kot Ka Akor Kaba Tam Bynta-III da u Kongsan Rangbah Spiton Kharakor  ha ka ophis jong ka Khasi Jaintia  Welfare Association (KJWA).     Ia kane ka kot la thoh da U bah P.R Shabong u Nonghikai Shillong College ha ka jingiadon lang kiwei pat ki nonghikai, ryngkat ki khynnah klas bad ki khun samla.  Shuwa ban pyllait paidbah ia kane ka kot la don ka program lyngkot ha kaba la ioh ka jingkren na u nongthoh hapoh ka jingpyniaid u Babu TS Lynshiang kum u Chairman nangta ka jingkren u Chairman ka KJWA bah SS Rynjah uba kren beit shaphang ka jinghikai kat kum ka kyrteng jong ka kot ba kin tip ia ka Akor ka burom khamtam ha kaba kum ha kine ki sngi.  Ka jingkren na u Kongsan Rangbah Spiton Kharakor shaphang ka juh hi ka bynta.   Ia kane ka kot la thoh na ka bynta jong ki klas V, klas VI, hynrei ka shong ha ki bor pyniaid skul lane ki nonghikai ba kin pynrung kat kum ka jinglah jingki khynnah kaba lah ban long haduh klas VII.


Shillong, 29 Naiwieng: Hato ki pulit kim ler ban syntiat ia ki nongkhaii kynja haba ka seng HYC na Khanapara ka la ioh bat ia ki briew ba donkti ha kane ka kam khaii beain. Ha kane ka sngi Saitjain, ar ngut ki kyn thei kiba la tip kyrteng kum ka Nimai Rabha bad ka Jayanta Chetri kiba sah ha 8th Mile, Khanapara ka Ri-bhoi ki la shah bat ha ki dkhot ka HYC halor ka jingkynnoh ba ki donkti ban khaii kynja. Nalor kine, ka HYC ka la ioh bat ruh sa ia ka Barlish Pushain na shnong Killing, u Vicky Pradhan bad u Biky Saha na 8th Mile.Na kine ki briew la ioh kurup 10 kilo u kynja la ong u president ka HYC u Bah Amberligh Masharing. Ia kine ki briew la aiti pat sha ki pulit ban leh ia kaba donkam katkum ka ain.U bah Masharing u la ong ba ka seng ka la leh ia kane ban khynra ia ka jingdon jong ki briew ba khaii kynja hadien ba u nongring dur ka channel T7 News u la shah tied ha ki runar ha Khanapara kiba leh ia kane ka kam beain. Hadien ba la ioh jingtip, ngi la phah ia ki dkhot ka seng sha katei ka jaka ban peitngor bad ngi la ioh bat syndon san ngut ki nongkhaii beain , u la ong. Ia kine ki kynja la song bha bad la buhrieh ha nala, ha sad iing, bad la die pat sha ki briew ha katei ka thainn Khanapara.U la ong ba katkum ka jingiathuh jong ka Pushain, ki nongshalan kynja ki dei na thainn Shillong bad kawei kaba ju wanrah ka dei kaba la tip kum ka Eva.Ha kajuh ka por, ki pulit ki la kem ruh ia uwei u samla ba 18 snem uba donkti ban shoh ia u nongring dur jong u T7 News.


Shillong, 29 Naiwieng: Hadien ba la siat iap da ka jingbakla ia ki 2 ngut da kaba mut ba ki dei ki lehnoh ki shipai ki la phet krad na ka jaka ba ki siat bad ki la ieh ruh ia ka metiap ha katei hi ka jaka khlem da pyntip sha ki pulit. Ka jingtohkit ia katei ka jingjia kan dang iaid shakhmat ha kaba la bthah ia u Deputy Commissioner ka North Garo Hills u Ahri Sibi Sadhu, IAS ban ba un tohkit ia katei ka jingjia bad ha kajuh ka por u DC u la thung ia u Shri David D Sangma, MCS Addl. District Magistrate ba un khlieh ia katei ka jingtohkit. Katkum ka kyrwoh na u IGP u GHP Raju u la ong ba ha ka miet 25 tarik mynta u bnai ha ka por 9:30 baje eiei u Incharge ka Kharkutta Out post u shri SI N.Ray u la pyntip sha u SP ka North Garo Hills u Ramesh Singh ba ha ka por 8:40 baje eiei u nongniah kali jong u u la pyntip ba u la ioh sngew ia ka jingriew suloi ha Rajasimla kaba jngai kumba 2 kilomitar na Kharkutta OP. Hadien katei la ong ba u SI N Ray ryngkat bad ki pulit kiba don ha katei ka por ki la mareh wut wut sha Rajasimla bad haba la poi ha Konchikol u la ong ba u la iohi ia kawei ka thuk thuk Yamaha RX-100 ka bym don nombar plate kaba la thiah lyngkrang ha madan bad tang kumba katto katne kilomitar na katei ka jaka ba don ka thuk thuk u la ong ba ki don ar ngut ki briew kiba la thiah lyngkrang ha madan. Kumta mar mar la pynkit ia kitei ki ar ngut sha Kharkutta PHC hynrei haba la poi ha katei ka jaka sumar u la iathuh ba u Medical Office rba don hangtei u la ong ba ki la iap lypa shuwa ban poi ha PHC. Hadien ba la ioh jingtip ia katei ka jingjia u GHP Raju u la ong ba u SP ka NGH u la hukum ia u Addl.SP bad ia u SI G.M Momin uba dei u O/C ka Mendipathar PS ban leit bak bak sha Kharkutta ban leh ia kaba donkam. Haba la poi ha Kharkutta u la ong ba la ithuh ia kitei ki ar tylli ki metiap , ha kaba uwei na ki u dei u Elphius Momin,35 snem uba dei u nonghikai skul bad uwei pat u dei u Sweetbirth D Marak uba ju khot sin u Belbong, 30 snem ,kitei baroh 2 ngut ki shong ki sah ha Rajasimla. Katkum ki jingtip ba kipulit ki la ioh lum na ki paidbah katei ka jaka u Raju u la ong ba la rejistar case ha Mendipathar PS (Mendipathar PS Case No. 258(11)2015 u/s 302 IPC r/w Sec 27(3) Arms Act). Ha katei ka por ka kyrwoh na u Raju ka la iathuh ba ka la mih ka jingkynnoh na ki paidbah ba ia kitei ki metiap la dei beit ba siat iap ki pulit, ki shipai lane ki dkhot ka ANLA, namar ba shuwa ban jia katei kitei ar ngut ki dei kiba shim bynta shitrhem ban pyrshah ia ka ANLA kaba la pynlong dang shen ha ri lum Garo. Hynrei tang hadien katto katne por u la ong ba ki ophisar rangbah ki shipai ki la wan ia kynduh ia u SP NGH ha Resubelpara bad ki la batai ia katei ka jingjia ha kaba ki la iathuh ba ki shipai kila leit pahara ha ki thain ka Kharkutta bad ka la jia pynban katei ka jingsiat bakla, bad u SP u la bthah ia ki shipai ban ai ia ka kaiphod jong ki namarba ki shipai ki khlem kynjoh ktien ia ki pulit ha ka por ba ki leit pahara ruh. Ka kyrwoh na u Raju ka la iathuh ruh ba ha ka step kaba bud kata ha ka 26 tarik ha ka por 6 baje mynstep ki ophisar shipai ki la wan sha Kharkutta OP bad ki la buh ia ka FIR jong ki ha kaba ki la ong ba ki bor syntiat jong ki ki la ioh jingtip ba ki don ki dkhot ka GNLa kiba shang ha katei ka ka thain da ki thuk thuk bad kumta ki shipai ki la pynlong ka jingkhynra ne ka Motor vehicle check post (MVCP) hajan Rajasimla ha ka por 815 baje mynmiet bad ki la ioh ruh ban talasi ia ar tylli ki thuk thuk ba iaid lyngba katei ka jaka bad sa shiphang u la ong ba la wan sa kawei ka thuk thuk bad la don ar ngut ki briew hangtei katei ka thuk thuk ka die ka bym don ba thang ding bad katei ka dei ka por 8:40 baje mynmiet . Ki shipai ha FIR jong ki ki la kam ba ki la pynsangeh ia katei ka thuk thuk hynrei ka la pyrshang pynban ban phet shawei, ha katei ka por u la ong ba la iohsngew ia ka kynja jingbthei bad la iohi ia ka ding ba thaba na katei ka thuk thuk kaba iohi kumba ka dei ka jingsiat kuli kumta ki shipai ki la ther kuli sha katei ka thuk thuk, bad ki la kam ba katei ka jingjia ka dei tang na ka daw ka jingithuh bakla. Ki shipai ki la bynrap ruh ha katei ka jingthoh sha ki pulit ba ki la bakla namarba ki khlempyntip sha ki pulit mar-mar hynrei ki la ieh pynban rynghang ia kitei ki ar ngut ki metiap ha katei hi ka jaka bad phet noh ialade. Ha ka por 8 baje mynstep jong ka 26 tarik kibahaing hasem ki tei kiba iap bad ki paidbah ki la wan sha thanad pulit ha Kharkutta OP ban ujor FIR ia katei ka jingjia. Kham hadien ia kitei ki metiap la phah ban leh Post Mortem ha Mendipathar PHC ryngkat ka jingring dur video kumba la bthah da ka National Human Right Commission. Ki sengbhalang, ki bahaing hasem ki paidbah ki la pynrem jur ia katei ka jingjia bad ki la pynbna ba ha ka 30 tarik mynta u bnai kin iaid paidbah ha Kharkutta ban dawa bai lutksan bad ban pynrem ia katei ka jingjia.


Shillong, 30 Naiwieng: Mynta ka sngi ka la don ka jingialang jong ka Executive Committee ka KHADC bad ha katei ka jingialang la ia shong pyrkhat na ka bynta ban jied ia u MDC shu sieh ha katei ka District Council. Ha katei ka jingialang ka PDF ka la aiti beit ia katei ka kam ha ka jingstad u Chief Executive Member ka KHADC u ba Pyn shngai N Syiem ban jied ia u MDC shu sieh. Hynrei katkum ki lad khubor kiba la ioh lum la iathuh ba u bah Pynshngai u noh ka mon ban jied MDC shu sieh da uwei na ki nongialam jong ka Synjuk Ki nongsynshar Shnong, hynrei haba wad jingtip kaba kham bniah la iathuh ba u bah C.B Syiem, CEM barim ka KHADC u lah ban dei u MDC shu sieh ha kane ka kynti ba mynta.


Shillong, 30 Naiwieng: 4 ngut ki lehnoh A chik Matgrik Elite Force (AMEF) mynta ka sngi ki la wan ban pyndem ialade hakhmat ki pulit ka Rongjeng Police Station ha East Garo Hills. Kitei ki 4 ngut ki dei kiba la tip kyrteng kum u Niksrang ba ju khot sin kum u Rarik, Chiseng ba khot sin kum u Guare, Basrang ba ju khot kum u Asilang, bad u Sudrakar uba la tip da ka kyrteng sin kum u Mikjrao. Kitei ki 4 ngut ki la wan pynde ryngkat ki tiar ia leh ba kynthup ia ka AK 56, AK-81, carbine, pistol, 78 AK rounds, 9 mm rounds, .32 rounds bad ki sahithi dawa pisa ryngkat ki kot ki sla ka AMEF. Ka khubor pulit ka la kam ba kitei ki 4 ngut ki la ngiah la jlep ia ka kam kaikhlaw bad ki la thmu ban im noh da ka jingim thymmai. Katba ha kawei pat ka khubor ki pulit ki la ioh kem ia u dkhot katei ka seng uba la tip kyrteng kum u Neujal A. Sangma na ka shnong Gabil Bisa, North Garo Hills.


Shillong, 30 Naiwieng: Ka Khasi Disabilities Association (Ka seng jong ki briew kiba don ka jingduna ha ki dkhot met) Central Body, kan shong kyllain myngngor, ha ka 03tarik Nohprah 2015 por 10 baje mynstep haduh 02:00 janmiet, ha jaka pynieng kali parking lot hajan Addl. Secretariat kaba don mar pyrshah bad ka ophis bsnl.Kumta ka seng KDA ka iawer ia baroh ki briew kiba don ka jingduna ha ki dkhot met ban iapoi lang ha katei ka sngi bad ka dei artad ka sngi kyrpang jong ngi, ba la tip kum ka WORLD DISABLED DAY. Kadaw kadei halor ka jingkuman ka sorkar ban pyntreikam ia ki mat jingdawa, ki jingeh, ki shkim, khamtam ka iohkam iohjam kaba dei ka bhah jong ngi ki briew kiba don ka jingduna ha ki dkhot met hapoh ka jylla, katkum ka ain the Persons with Disabilities (Equal Opportunities Protection of Rights and Full Participation) Act, 1995.


Shillong, 1 Nohprah: Ka Joint Action Committee (JAC) Against Meghalaya Agrovet kaba dei ka kynhun kaba la thaw da ka HNYF Northern Region, KSU Umsning Circle bad ki Rangbah Shnong Nongjri, Umsning bad kiwei ki shnong ba marjan kaba la ju pyrshah ia ka jing treikam ka pham ri syiar ka jong ka kompeni Meghalaya Agro-vet Private Limited kaba don ha Mawthei bad Khlieh Umtrew Tdoh Umsiang mynta ka sngi ka la phah da ka jingthoh sha u CEM ka KHADC ban kyrpad ia u, ba ka Distrik Council kam dei ban ai laisen khaii ia katei ka kompeni ba kan dang bteng ia ka jing treikam ha kitei ki jaka. Ha katei ka jingthoh ba la soi da u Chairman bad Secretary ka JAC u Bah Ban Kharnaior bad u Bah Peterson Kylla ki la ong ba ka jingdon katei ka kompeni ha ka shnong Mawthei bad Khlieh Umtrew Tdoh Umsiang ka wanrah ka jingjaboh ia ka tyllong umdih kiba ka shnong Umsning, Nongjri Town Durbar, Syad, Umrnong, Nongkya bad kiwei ki shnong ba marjan kiba pyndonkam, ia kaba mynta kam long shuh kaba bit ban dih bad kaba ktah ia ka jingim briew, katkum ka jingpynbna da ka ophis PHE hadien ba ka la tes ia ka um kaba la pynjaboh da katei ka kompeni.Shuh shuh katei ka jingthoh ka la ong ba ka jingdon katei ka kompeni ka buh jingma ruh ia ka jaidbynriew, namar ka jingkharoi ki mynder ri. Ki la kynnoh ruh ba ka jingkynran dien ka Synjuk Lum Manik Raitong ban iatai nia halor ka jingkyrshan jong ki ia katei ka kompeni ha ka jingiatai ba lapynlong da ka HNYF bad KSU ha ka 7 tarik u bnai ba la lah, ki la ong ba ka pyni ba kim don ka jingkitkhlieh ia la ki khun ki hajar hynrei ki shu kyrshan matlah tangba ki ioh kam kontrak hapoh katei ka kompeni khlem da pyrkhat shuh ia ka lawei hadien habud.U Bah Kharnaior bad u Bah Kylla ki la ong, ka jingmih na katei ka jingiatai nia watla u Bah James Sylliang EM ka Trade um shym la wan ban ia shim bynta, ka jingiatai ka la long kaba jop bad jingpyrshah kala nangjur da ki Rangbah Shnong Umsning, Nongjri, khamtam na ka liang ki paidbah nongshong shnong. Kumta kum ki sengbhalang, ngi kyntu bad kyrpad ha phi ban ym ai shuh ia ka lisen kha i ia katei ka company na ka bynta ka bha ka mait jongu babun balang bad ngi ngeit bad kyrmen ba ka EC hapoh ka jingialam ka jongphi kan ym pynkhei ia ka mon u paidbah pyrshah ia katei ka company, la ong u Chairman bad Secretary ka JAC. Hooid kumba ngi iohi hapoh ki kot khubor ba kawei ka sengbhalang ki kyrshan ban plie noh ia kane ka company, ia kaba ngim don eiei ban kynthoh namar ki don la ka jingiohi ne jingshem jongki bad ngim sngew phylla ia ka jingkiew skong jong ka Synjuk Lum Manik Raitong lyngba ka jingkyrshan kawei na ki sengbhalang namar ngi la iohi ba naduh ki por bala leit kane ka Synjuk kala kwah ban plie noh ia kane ka company bar Jylla. Kumjuh halor ka jingkynthoh jong u Bah James Sylliang ba u iohi ba kawei na ki seng na Ri-Bhoi ka ai ka jingkyrshan ban plie noh ia kane ka company bad na ka liang ka jong u, un pyntyllun noh shakhmat ia kane kam, ngi sngew dei ban ong ha u ba ka shong ha ka jingstad jong u ban leh ia kata, namar kumba ngi la iaid bad u paidbah kaba khatduh ruh kan shong ha ka rai u paidbah ba pyndonkam ia kane ka um ym ki bym pyndonkam ia ka, ia kaba na ka liang jong ngi da lei lei ngin ym pyndem ia ki jingshisha ba ngi la ioh, la bynrap shuh kitei ki nongialam ha ka jingthoh sha u CEM. Ia katei ka jingthoh nalor u CEM, ki la ai kopi ruh sha baroh ki EM jong ka KHADC ba kin leh bad pyrkhat ia kaei kaba bha.


Shillong, 2 Nohprah: Ka Khun Hynniew trep National awakening Movement (KHNAM) ha ka jingiakynduh bad ki nongthohkhubor mynta ka sngi ha Shillong Press Club ka la pynpaw ba la donkam ia ka sorkar ba kan pynkylla thymmai noh ia ka Reservation Polisi lane ka bhah hapdeng ki lai jaitbynriew ha kane ka jylla Khasi, Jaintia bad Garo la ka dei ha ka io kam ioh jam ne la ka dei ha la pule puthi. Katkum ka jingong u General Secretary ka KHNAM u bah Batkupar Wahlang u la ong ba ka Reservation Polisi kaba dang neh haduh mynta ka dei kaba la sai dur naduh u snem 1972 lyngba ka Clause 4 jong ka Article 16 ka riti synshar ka ri India bad la pass ia ka Resolution ha u snem 1972 hynrei haduh mynta katei ka polisi ka dang neh kumjuh khlem kano kano ka jingpynkylla.Haba phai sha Reservation Polisi ia ki lai jaitbynriew ha kane ka jylla u bah Batkupar u la ong ba ka la noh shilliang palat bad ka kham bun sha u Garo haba ia nujor ia ka jingbun briew ki Garo bad ki Khasi-Jaintia kiba don ha ka juh ka thup, Ng ii ba ka long pynban kumba ai da ka kait nuid ia u Hati katba da ka kait nat ia u khyllung on gu bah Batkupar Wahlang. Katkum ka Reservation Polisi kaba dang pyntreikan haduh mynta u bah Bat u la ong ba ka bhah ki lai jaitbynriew ka long 80% hynrei na katei 40% ka dei ka jong u Garo katba 40% kaba sah pat ka dei ka jong u Khasi-Jaintia. Shuh shuh utei u General Secretary ka KHNAM u la ong ba ka la don ka por mynshuwa ba ki khot aplikeshon ban thungkam LD hapoh Secretariat bad ha katei ka jingkhot thungkam u la ong ba kiba bun ki Khasi-Jaintia kiba la pass ia ka eksamin ialeh kam ki don ha ka thup jong ka Waiting List katba ki Garo pat tang kiba la pass ia ka eksamin kim pat lah ban pyndap ia katei ka 40% ka bhah jong ki kumta la hap ban pyniakhun eksamin biang ia ki sa shisien ba kin pyndap ia katei ka kam bal ait katku ka bhah jong ki, Teng teng haba poi rung ha Secretariat la i pynban kumba ka dei ka sor Tura ong u bah Batkupar haba siat pharshi ia ka jingbun ki Garo hapoh Secretariat namar ba ka jingioh lad lyngba katei ka Reservation Polisi. Haba phai pat sha ka pule puthi bah Batkupar u la ong ba ki samla pule Khasi Jaintia kiba dei ban bteng ia ka jingpule jong ki kham shajrong bunsien watla ka mark ba kiioh ka long kaba heh kaba la kot sha ka 70% ne tam pynban kim ioh ia ka bhah jong ki na ka Quata sorkar namarba la ailad beit tang kata ka 40% bad ym don jingkhei ia ka jinglah jong ki ban leh bha, hynrei ki samla pule Garo pat u la ong tang 36% ne tang 40% ruh ki la ioh ban leit pule shabar ne ban bteng ia ki jingpule jong ki kham shajrong. Katkum ka jingong ki nongialam ka KHNAM ki la ong ba ka la dei ka por ba dei ban pynbeit thymmai noh ia ka Reservation Polisi da ka Cut Percentage kata ban ailad uno uno u khynnah uba tam ia kata ka Percentage ba la buh un ioh rung ha ka thup jong ka 40% hynrei lada ym lah kumta ka KHNAM ka la ong ba kan bha shibun ban pynduh noh beit ia ka Reservation Polisi hynrei ban ailad beit ban ia khun katkum ka jinglah jong u khynnah pule lane ki samla wadkam ban ia khun ha ka eksam tangba katei ka jingailad pat kan dei beit tang na bynta kine ki lai tylli ki jaitbynriew jong kane ka jylla.Ki nongialam ka KHNAM ki la iathuh ba dang shen ki la pan jingtip lyngba ka RTI na ka Personnel Department ka sorkar jylla ban ioh jingtip shaphang ka kyndon kumno la ai bhah ia ka 80% sha ki lai jaitbynriew, hynrei ka jubab ba kilaioh la ong ba la ai bhah ia ki katkum ka jingdon briew ka Census 1971 bad ha katei ka Census la pyni ruh da ka jingthoh ba ka jingdon briew ki Garo ha utei u snem ka long 325872,ki Khasi 380069 bad ki Jaintia pat 108289 ngut. Kitei ki nongialam ka KHNAM ba kynthup ia bah Adelbert Nongrum-CEM barim u bah James Ban Basaiawmoit ,Thomas Passah President Youth Wing bad kiwei pat ki la ong ba katei ka dei ka jingsdang jong ka jingiaid lynti jong ka KHNAM halor ka Reservation Policy hynrei ki la ong ba katei ka jingiakhun jong ki kam dei ba ki thmu ban wanrah ia kano kano ka jingsngew pher jaitbynriew hynrei ka dei na ka bynta ka lawei jong ka jylla, Lada ngi kwah ban iohi ba ka jylla jong ngi kan phyrnai ngi donkam ban peit ia ki briew kiba la nang la stad, ngi kyrmen ba ki paralok Garo jong ngi kin ym sngewpher ong u bah Batkupar uba la bynrap biang ba kam dei shuh ka por ban hun ia ka 40% hynrei u bym ler kam pat. Katba u bah Adelbert Nongrum pat u la ong Ngi hap ban ia khun ban im ialade kam pher lada ki don kiba sngewthuh bakla da kaba ong ba ka dei ka jingsngew pher jaitbynriew ruh .U bah Thomas Passah pat u la ong ba ka jingiakhun da kaba khuid hapdeng ki samla pule la ia ka kam ne ka jingioh bhah ba pule shajrong ruh kan dei kaba biang tam. Hynrei u la ong ba ka donkam pat ia ka sorkar ba kan wanrah ia ka polisi kaba biang ha ka pule puthi khnang ba ka pule puthi ha ka jylla kan long kaba ryntih ia baroh.Ki nongialam ka KHNAM ki la kren sngew diaw mynsiem ruh halor ka jingbym leh eiei ki seng riewlum kiba la bat teng ia ka bor synshar kum ka UDP ne HSPDP ia ka Reservation Policy bad ki la kynnoh ba lehse ka daw ka dei ba ka don eiei ka jingioh nong politik kaba na shalyndet.


Shillong, 2 Nohprah: Mynta ka sngi 3 ngut ki lehnoh ASAK ki la wan ban pyndem ha ki pulit ha Dadenggre, West Garo hills. Kitei ki 3 ngut kidei kiba la tip kyrteng kum u Robinson R. Marak 33 snem, u Bawen Marak, 27 snem bad u Betell Marak, 29 snem. Katkum ka khubor pulit la ong ba kitei 3 ngut ki dei kiba treikam bha na ka bynta katei ka seng ha ki thainn ka Tikrikilla Dadenggre jong ka West Garo hills. Hakawei pat ka khubor u wei u khynnah uba dang 15 snem karta uba dei u dkhot jong ka kynhun runar kaba la tip kum ka A chik Matgrik Meghalaya Army (AMMA) u la wan ban pyndem ialade ha ki pulit, utei u khynnah u dei uba la tip kyrteng kum u A. Sangma, 15 snemkarta , utei u la wan ban pyndem ha Dadenggre, u la kamba u dei uba donkti ha ki kam rahbor bad kikam lute ha ki thainn ka Damal Asim. U la iathuh ruh ba ar ngut ki dkhot jong katei ka kynhun ki la shah shoh ha u paidbah bad ki paidbah ki la knieh ruh ia ki tiar ia leh jong ki.


Shillong, 3 Nohprah: Ka Punjab National Bank- Rural Self Employ ment Training Institute, East Khasi Hills, ka la rakhe ia ka sngi jong ki anna lane ka International Day of Persons with Disabilities ha ka 3tarik Nohprah 2015 ha ka ophis jong ka kaba don ha Mawphlang C & RD Block. La pyniaid ia ka program da u Director jong ka institute. U kongsan ha kane ka sngi U Ma PT Passah , BDO, Mawphlang bad Mylliem C & RD Block. Ha ka jingkren jong u, u la ai mynsiem bad pynshai ia ka hok, burom bad jingbha jingmiat na ka bynta kito ki briew kiba don ka jingduna ha ki dkhot met bad u la pynshai ruh shaphang ka jingkhein kordor ia kum kine ki briew ha ka imlang sahlang. Ha kane ka prokram la ioh shim bynta da ki 29 tylli ki iing kiba hap hapoh u pud u sam ka Mawphlang C & RD Block.


Shillong, 3 Nohprah: Hadien ba la mih ki jingkynthoh na u bah HDR Lyngdoh myntri ka tnad District Council Affairs halor ka elekshon MDC shiteng samoi hadien ba la risai noh ki 7 ngut ki MDC, u ba Pynshngai N syiem mynta ka sngi u la ther tyngeh ia u bah HDR ha kaba u la ong hawto u bah HDR u lah ne-em ban iathuh na ka tyllong ai aiu u lah ban pynlong ia ka elekshon shiteng samoi hapoh 6 bnai bad na kino ki kyndon ka 6th Schedule ka ri India. Ki kyndon ka Sixth Schedule kim shym la kdew hangno hangno ruh ba dei ban pynlong elekshon shiteng samoi hapoh 6 bnai , u bah HDR u de ban pynlut khyndiat ban pule ia ka 6th Schedule ong u bah Pynshngai .U bah Pynshngai u la ong ba lada ka sorkar kan pynlong ia ka elekshon shiteng samoi kan hap ban pynlut na ka pisa jong ka District Council, kumta lada ka Council kam shym la mynjur kin ym lah ban pynlong ia ka elekshon shiteng samoi, ka sorkar ka die ban sngewthuh ba ka Counci ka don hapdeng ka jingkyrduh pisa. Lada pynlong elekshon u bah Pynshngai u la ong ba kan lut kumba T.2 klur tyngka eiei bad u la ong ba ka Council ka pdiang burom ia ka elekshon shiteng samoi lada ka sorkar ne u bah HDR Lyngdoh u kloi ban bei tyngka ia ka jinglut jingsep baroh. Lada ka sorkar ka kwah ban pynlong elekshon kam dei ban ktah ia ka bhah pisa jong ka Council u la ong.Utei u CEM ka KHADC u la pynbna ruh ba la 14 tarik u nohprah ka Council kan pynlong ia ka Dorbar kyrpang ban shim ia ka rai kaba ia dei bad u MDC shu sieh, u la ong ba ki 19 ngut ki MDC ka KHADC ki la aiti ha u ban jied ia u MDC shu sieh bad ban pyntip sha ka PDF ia ka kyrteng shuwa ban rah sha ka Dorbar. U ba Pynshngai u la ai ksai ba ha kane ka kynti ba mynta ka donkam ban jied MDC shu sieh da u briew uba lah ban noh synniang sha ka Council bad u bym don jingthmu ban ia khun elekshon namar ba u la ong ba la iohi ba u bah Gabriel Wahlang ruh u la risain noh tang na ka daw ba u kwah ia leh elekshon. Ia ka kyrteng u MDC shu sieh u la ong ba yn shim ia ka jingmynjur hapoh ka ing dorbar bad ia kaba kum katei ka kam u la ong ba la ju leh ruh ha kip or kiba mynshuwa ba ka rule ruh ka kren shai ba ka District Council ka lah ban tyrwa ia ka kyrteng u MDC shu sieh.U CEM u la ong ba ha ka taiew ban wan ka Council kan leit ban ia kynduh ia u Lat ka jylla ban ia kren bha halor ka VAB ba u dei ban pynsted noh ia ka, haba la kylli la un bhah kam thymmai ne em ban ai bynta lang ia ki MDC kiba la wan pyniasoh sha ka PDF u la ong ba haduh mynta kam pat don kano kano ka jingpyrkhat hynrei kan shong ha ka jingstad jong u ban pynhun ia baroh.


Shillong 04 Nohprah: Ka kynhun myntri mynta ka sngi ka la pynkylla ia ka kyntien longkmie iaplok (widow) sha ka kyrteng longkmie marwei (single mother) ban ioh jingiarap na ka Chief Minister Social Assistance Scheme (CMSAS). Ngi la pynkylla ia ki kyndon hadien ba ngi iakynduh bun ki jingeh ha ka rukom pyntreikam ia kane ka skhim ban ai jingiarap ia ki longkmie ba kynduh jingeh , la ong u Myntri Rangbah ka jylla u Mukul Sangma, haba iakren bad ki nongthoh khubor hadien ba la wai ka jingialang ka kynhun myntri. U Mukul u la ong ba mynshwa, ka jingbuh ia ka kyntien longkmie iap lok, ka la khang lad ia kiwei ki longkmie ba don khun hynrei ki bym don kpa shuh bad namar kane ka daw, ka sorkar ka la dei ban pynkylla noh ia kane ka kyndon pyniaid khnang ba kito ki longkmie bym don lok ruh kiba kynduh jingeh kin lah ban ioh ia kane ka skhim. Kito ki longkmie kiba ka jingmih ne ka kamai kajih jongki kam palata ia ka 36 hajar ha ka shi snem, ki lah ban ioh jingiarap ia kane ka skhim , la ong u Mukul. Halor ka jingpynduh ia kane ka skhim ia ki briew ba dei hok namar ba leh politik, u Mukul u la ong ba kane ka skhim kam dei ban leh politik bad lada don kum kita kiba leh politik, ki dei ban ujor sha ka bor ba dei peit. Kane ka dei ka skhim bym don politik, kiba iakynduh ne shah pynduh namar ba don politik ki dei ban ujor sha ki bor ba dei ban leh ia kaba donkam , la ong u Mukul. Kawei pat ka rai jong ka kynhun myntri hynne ka sngi, ka long ban kyntiew tulop ia u chairman bad ki dkhot ka Meghalaya Public Service Commission (MPSC). ngi la rai ban pynkiew ia ka tulop jong u chairman sha ka T. 48 hajar tam shi bnai katba ia ki dkhot kan long T. 36 hajar tam shi bnai , la ong u Mukul. Ka sorkar ka la rai ruh ban don 23 sngi ki sngi shuti sorkar jylla ha kane ka snem nalor 21 sngi ki shuti kyllum (general holiday) bad sa 11 sngi ki shuti ba pyrkhing (restricted holiday) .


Shillong, 04 Nohprah: U Myntri Rang bah ka jylla u Mukul Sangma u la ong ba katkum ka ain, ka kam MDC shu sieh ha Khasi Hills Autonomous District Council (KHADC) kan shong ha ka sorkar jylla katba ka rul ka iapher ha Garo Hills Autonomous District Council (GHADC ha kaba ka sorkar jylla kan hap ban shu pdiang ia ka kyrteng ba phah da ka Executive Committee ka Council. Katkum ka ain, ban thung MDC ha KHADC kan shong ha ka sorkar jylla hynrei ha ka GHADC ka sorkar kan hap ban pdiang ia ka kyrteng ba phah da ka Executive Committee , la ong u Mukul haba iakren mynta ka sngi sha ki lad pathain khubor hadien ba la wai ka jingialang ka kynhun myntri. Ka don ka jingiapher hapdeng ka KHADC bad ka GHADC ha kaba iadei badka rukom thung ia u MDC shu sieh , la ong u Mukul. Haba kylli balei slem ban sieh MDC ha GHADC bad KHADC, u Mukul u la ong ba ka sorkar kam kwah ban leh kyrkieh ban shu thung hak dak hynrei kan shu leh jai jai. Kane ka jingkren jong u Myntri Rangbah ka lah ban buh diengpynkiang ia ka EC ka PDF kaba ialam da u Bah Pynshngain N Syiem kum u CEM kaba la khot kyrpang ia ka dorbar ka KHADC ha ka 14 tarik Nohprah ban pynskhem ia u kyrtong shu sieh ban phah sha ka sorkar jylla ba kan pdiang. Ka jingkren jong u Mukul ka pyni ba ka la don ka jingiapher kaba jur hapdeng u CEM Bah Pynshngain halor kane ka kam sieh MDC.Ka jingiapher ka la paw ruh haba u Bah Pynshngain um shym kwah shuh ban sieh biang ia u Bah Gabriel Wahlang kum u MDC katba na ka liang jong u Mukul u dang kwah ban sieh biang ia u hadien ba u la shah rem ha ka elekshon shiteng na Nongstoin ba dang shu dep. Kumba ka paw na ka jingkren jong u Myntri Rangbah, ka dorbar kyrpang ka KHADC ban pynskhem ia u MDC shu sieh ka lah ban nym urlong namar ba ka sorkar kan nym pdiang ia u briew ban phah da ka KHADC hynrei kan jied da u briew lajong.


Shillong, 6 Nohprah: Ngi ki Khasi, ngim don sap ban pule kren byn niaw U bah Kennedy Khyriem MLA ka Mawphlang, haba kren ha ka jingialang pyllait kot, hyn nin ka sngi. Kawei ka kotkhubor ka shang baroh shi bos, ka sla nyngkong sha khmat, ka sla lai shadien ong utei u rangbah. Ula ong biang U Khar Bangalee, 20ngut, 20 tylli ki kotkhubor . La ong biang da utei u rangbah, haba pyllait ia ka kot Ka Thma U Kada ba la thoh da U bah Apol Mawniuh. Utei u rangbah, u kren bynniaw biang, da kaba u iathuh ba u leit ha ka jingialang jong ki kmie ki kpa, ha kawei ka skul hynnin ka sngi hi bad ula lyngngoh ban iohi, ba ki don bun tang ki kmie, katba ki kpa pat kim don bad hangta, ula kren bynniaw, ia ka jinglehsting jong ki kpa, na ka bynta la ki jong ki khun, ba kin leit ban don lang tang shisngi, na ka bynta ban pynshngain ia la ki jong ki khun bad u ong shuh shuh, ba ki kpa, ki lap miet ha kaba leit Fete, ki lap miet, haba leit phutbol, leit bam khana bad u ong shuh shuh Wat ha ki jingiaseng ruh, u kpa u duna . U bah Kennedy, u iathuh shaphang ka jingiajan bha jongu bad u nongthoh, ha kaba u iathuh ba ki don lai ngut shi paralok, kiba ki iajan bha ha ka por ba ki dang don ha ka kam pulit, ha kaba u ong shuh shuh, ba kitei ki laingut, ki la mudui teng ruh ia ka tnat pulit, namar ba ka khanglad ha ka jing ia kiew kam kiew jam, ia kiba dei hok. U MLA, ula kren bynniaw ruh ba ki don ki dkhar, kiba don ha ka kam pulit, kiba kylla ialade sha ka jait khasi. La ong shuh shuh da U MLA ba U Khasi, u wan sha ka pyrthei, da ka hukum bad katei ka long Khie kamai ia ka hok hynrei ha kajuh ka por, u kren bynniaw pat, la ka hok ka dang don ne em hangi mynta. Ha ka jingkren U bah Apol Mawniuh, u ong U pulit, uba duk tam dei manga, ngam ju pan na U Blei ia ka spah, nga pan ia ka jingkoit jingkhiah. Utei u rangbah, u kren bynniaw ruh, ia ka jinglong ki iing ki sem, ha kine ki sngi, ha kaba ula ong Ha kine ki sngi, ki kha khun kynthei, na ka bynta u kada khlaw lane u khyllah jait bad u kynthoh ruh ia ki shynrang ha kine ki sngi, ha kaba ki don ha ka jingmut tang ban shu pynkha khun bad lada ka dei ha katei ka dur, u ong Um dei shuh u longkpa, ula dei noh u langkpa . U nongthoh u ai nuksa shaphang ki jaitbynriew Jew, ha kaba u ong ba ki la long mraw 40 snem ha Ijipt, 70 snem ha Babilon bad saphret 1878 snem kylleng ka pyrthei, hynrei kim shym la duh jait satia, namar ba kim shongkha khleh. Ha ka jingkren pat U bah SA Kurbah, uba dei U shongknor jong ka Skhem Rympai Tynrai (SRT), ula kynthoh ba ba ki don 40 percent, kiba ia phet tnga na ka daw jong ka kyiad, katba ki don pat 45 percent, kiba ia phet tnga na ka daw jong ka kyiaw.


Shillong, 6 Nohprah: Ka KSU South West Khasi Hills lyngba ka kyrwoh khubor ba la pyllait paidbah da u General Secretary jong ka u samla Forwardmen Nongrem ka la pynbna ba ka jingialang kaba ka la pynbeit ban long ha ka 10 tarik mynta u bnai ha Mawkyrwat kan iaid beit khlem kano kano ka jingpynkylla. Ha katei ka sngi u la ong ba ka jingialang kan sdang ha ka por 12 baje shiteng sngi, bad katei ka jingialang kan dei ka jingialang ban pyrshah ia ka jingthom bor, ki kam rahbor bad ki kam dawa pisa jong ki kai khlaw Garo na ki Khasi. Katei ka seng ka la kyrpad ia baroh ki paidbah kynthup ki seng bhalang bapher bapher ba kin ia mih ryntih ha katei ka sngi. Ka kyrwoh na utei u nongialam ka KSU ka ladawa ruh na ki kaikhlaw Garo ba ki dei ban pyllait mardor ia u bah Dinarsing Syiemlieh ha shuwa katei ka sngi lada kim kwah ban mih kano kano ka jingiasniew hapdeng ki jaitbynriew Khasi bad Garo, Ki bun ki Garo ki don hapoh ka district hynrei baroh shikatta u Khasi um ju leh Tamti tamjat ia ki bad ngi burom kyrpang ia ki ban ia kiwei namar ngi niew kum la ki hynmen para hynrei lada ki kaikhlaw ki kwah ban pynthud ia kane ka jingiadei te wat kynnoh ba ki Khasi ki wanrah ia ka jingiapher Jaitbynriew namar dei ma ki hi kiba sdang ban wanrah ia ka jingsngewpher jaitbynriew ong katei ka kyrwoh na u samla Nongrem kaba la pynkut da kaba ong Ngi dawa ba dei ban pyllait noh hapoh ka 10 tarik lym kumta lada jia kano kano kaba sniew na ka liang ka Seng kan nym bah khlieh . Ha kawei pat ka khubor, U Bah GG Bung Snaitang uwei na ki rangbah na ka thain Ranikor u la pynpaw ka jingsngewkhia halor ka jingshah rahbor u tymmen basan ka balang Nongjri kaba hap hapoh ka Rangthong Presbyteri. U la ong ba katei ka jingshah rahbor u nongsharai balang ka long kaba ym lah shu ban mutdur kaba khlem pep kan sa wanrah ka jingiasngew pher jaidbynriew hapdeng ki Khasi bad ki Garo kiba la ju ia shongsuk shongsain baroh shikatta hapoh ka thainn Ranikor. U Bah Bung u ong ba kum uwei u para nongsharai jong ka Rangthong Presbyteri. U dawa tyngeh na ki nongrahbor ba kin pyllait noh mardor ia U Tymmenbasan Dinar Syiemlieh khlem ka jingpynmynsaw bad ka jingdawa pisa na kiba ha iing na ka bynta ban pyllait.U pynpaw ruh ba u don ryngkat bad kiba ha iing jong U Tymmenbasan hapdeng jong kane ka jingjia. U Bah Snaitang u kyntu ruh ia ki para nongshongshnong Khasi bad Garo ba kim dei ban wanrah ka jingiasngew pher jaidbynriew halor kane ka kam riewkhlaw hynrei ban ia ieng tylli kawei ban pynrem.


Shillong, 7 Nohprah: Ka sorkar Megha laya ka la pynmih ia ka jingbthah ba ka ki 18 tylli ki shnong hapoh ka thainn Warsan Lyngdoh hapoh ka Mawkyrwat Community & Rural Development Block jong ka 35-Ranikor (ST) Assembly Constituency kin hap ha South West Khasi Hills District kumba la pynbna kham mynshwa. Ia kane la pynmih da u Chief Secretary ka sorkar Meghalaya. Kane ka jingpynbna la pynmih hadien ba la pynlong ia ka jingbishar paidbah bad hadien ba la ioh ia ka jingsngew na ki paidbah ka thainn bad katkum ka Delimitation Commission ha ka jingpyniaid ia ka elekshon. Kan long kaba iahap ban pynhap ia kine ki shnong ha South West Khasi Hills District, la ong u Chief Secretary.


Shillong, 07 Nohprah : Ha ka 4 tarik mynta u bnai ha ka por 8 baje ei ei mynmiet, u wei u rangbah u ba la tip kyrteng kum u Bodywell Puwein na ka shnong Riangsieh WKHD u la shah rahbor ha ki kynhun runar ki bym shym la ithuh bad tip satia la ki dei ki ei, kiba la wan sha ka iingsah jong u tei u rangbah bad rah jubor syndon ia u. Shuh shuh la ioh jingtip ruh ba kitei ki kynhun runar, ki dei na Garo bad ki la dawa ruh na ki ba ha iing jong u tei u rangbah haduh 7 lak tyngka ba ki dei ban wan siew ha kaba kin sa pyllait noh ia u tei u rangbah ba la don ha kti jong kitei ki runar bad ki la bthah ruh ia kiba haiing ha sem ba ki dei ban pynpoi ia katei ka pisa ha ka sngi nongkong jong ka taiew. Ka tyllong khubor ka iathuh ruh ba kiba haiing ha sem jong u bah Bodywell ki long tang ka longing kaba im ha ka bylla sngi bad ki la pynpaw ruh sha ki tei ki kynhun runar ba kim shym la don ia ka tei ka pisa kaba ki la dawa namar ba ki long tang ki nongbylla, bad la ioh jingtip ruh ba ki tei ki runar ki la pynhiar noh ia katei ka 7 lak kaba ki la dawa sha ka 3 lak tyngka bad haduh ba la thoh ia kane ka khubor la ioh jingtip ba ki ba haiing u tei u rangbah ki dang khuslai ba nangno kin ioh ia katei ka pisa. Na ka liang jong kiba ha iing ha sem jong u bah Bodywell kim shym la pyntip sha ki pulit namar ki tieng bad ki syier ioh ba kitei ki runar kin shim noh wat ia kajingim jong u kpa jong ka iing, namar ka la don ruh ka jingshah byrngem ha kitei ki runar bad ba kitei ki runar, ba la da kin pyntip sha ki pulit kin shim noh ia ka jingim jong u tei u rangbah. Shuh shuh la ioh jingtip ruh ba na ka liang jong kiba haiing u tei u rangbah ki la ialeh lut katba lah ban pynmih ia katei ka pisa da kaba wad ram bad wat haduh ban da bynda lut ia ki jingdon jingem jong ki kumjuh ia ka iingsah tang ban iohi biang ia la u jong u briew bad haduh mynta ym shym la ioh jingtip ba kitei ki ba haiing u tei u rangbah la ki la dep ne em ban leit siew ia katei ka pisa sha ki kynhun runar ba la dawa. Ha kaba iadei bad katei ka jingjia na ka liang jong ki paidbah nongshong shnong katei ka thainn bad kumjuh ki synjuk rangbah shnong ki sengbhalang na kitei Mawshynrut, ki la pynrem jur ia katei ka jingleh donbor jong kitei ki runar bad ki la dawa ruh ba dei ban pyllait noh mardor ia u tei u rangbah khlem kano kano ka jingshah pynmynsaw.


Shillong, 9 Nohprah: U bah Witting Mawsor, u MLA ka Mawshynrut u la long u kongsan ha ka jingialang kyrpang ban ia phylliew na ka bynta ban pynlong ia ki shnong ha Megha laya kum kita ki shnong kiba leh smat leh sting bad ki briew jong ka ruh kin long kiba smat ba sting. Ia katei ka jingialang la pynlong da ka Meghalaya Economic Association (MEA) mynta ka sngi. Haba kren ha katei ka jingialang kum u kongsan u bah Witting Mawsor u la ong ba ka eh than ban pynlong ia ki shnong ne ki briew kiba smat ha ki nongkyndong jong kane ka jylla ha kaba ka roi ka par bad ka jingim ki nongsor ka ia pher bak ly bak bad ki nongkyndong. Wat pat phohsniew ba phin long kata ka shnong kaba smat ne ki briew kiba smat haba tang ka surok kaba dei u bud lum jong ka roi ka par ruh kam don kaba biang, ki briew ha nong kyndong ki hap ban iaid kjat kumba 2 ne 3 kilo mitar ban leit tong umdih u la ong. Shuh shuh u bah Mawsor u la ong ba haba phai lei sha ki jaka sumar ka don ka jingiapher sha bneng sha khyndew ha sor bad ha nongkyndong, Ha nongkyndong ki doktor, ki nos kim poi thikna sha ki jaka sumar,ki briew kiba duk kim lah ban leit sha sor ban phah sumar. Ka jingbym biang ki jaka leit bar ne painkhana ha nongkyndong ka pynkha ki jingpang ba lai phew jait u la ong biang. U la kdew ruh ia ka jingbym biang ki jaka pule ha ki thain nongkyndong bad dei halor katei ka daw ba kiba bun bah na nongkyndong ki wan ban pynkhapngiah ha sor Shillong. Shibnai tam nga la sah ha United States of America bad nga shem ba kam don jingiapher ha sor bad ha nongkyndong,kiei kiba don ha sor ha nongkyndong ruh ki don ong u bah Witting haba kyntu ia ki paidbah ba kin phai khmat sha kiwei pat ki kam ym ban shu ia beh tang ia kajuh ka kam. U la pynshlur ia ki paidbah kane ka jylla ba kin phai khmat sha ki kam rep kam riang lane ki kam pynmih jingbam, lane ban oh shrong oh shrup ne ban saindur lane ban phai sha ki kam jngohkai pyrthei, bad da kaba sdang da kitei ki jaitkam lah ban poi sha uta u pud ba ngin khot kum ka shnong kaba smat, bad u la kren diaw mynsiem ruh namar ka jingbun sa tang ki karkhana ha kane ka jylla kaba la pynjaboh pynban ia ka mariang.


Shillong, 9 Nohprah: Ha ka 7 tarik u nohprah U Syiem ka Hima Nongkhlaw U Pa iem Phrestar Manik Syiem U la ai ia ka Sanad ha U Bah Boldness L. Nongum ban long U Myntri ka Hima na ka kur Lyngdoh Nongum ban mih bujli ha ka jaka U Bah Bingshonroy ba la khlad. Ia U Bah Boldness la jied da ka Kur naduh ka 14 tarik u lber, 2015 ha ka Dorbar Kur kaba la long ha Nongum. Hynrei namar ba don ki katto katne ki Kur kiba pynwit ia kane ka kam la hap ban pynlong biang ia ka jingiajied ha ka 18 tarik u nailar, 2015 ha Ophis u Syiem ha Mairang ha ka jingiadon ryngkat ki nongpeit pyrman na ka KHADC bad nongmih khmat na ka Hima ba la mihkhmat da U Syiem Khynnah bad ki Myntri. Ha kane ka jingiajied U Bah Boldness u la jop don burom biang, Ka OphisU Syiem ka la phah ia ka kyrteng U Bah Boldness sha ka District Council ban ioh ia ka jingmynjur bad U Syiem hadien ba la ioh ia ka jingmynjur na ka District Council kumba dei ka rukom u la ai ia ka Sanad ha U Bah Boldness ha katei ka sngi ryngkat ka jingkyntu kynpham na ka liang jong U kum U Syiem ia U Myntri ba thymmai. Ha ka jingialang kaba la long hapoh office U Syiem la iadonlang ki Myntri, Raangbah Kur, Ki Sordar bad ki samla pule ban ia sakhi lang ia katei ka sngi.


Shillong, 09 Nohprah: U MLA ka Sohra u Bah TW Chyne ha kane ka sngi Hatmajai u la iakynduh ia u Myntri Rangbah ka jylla u Mukul Sangma ban dawa pynlait noh ia ka tulop ba 10 bnai jong ki nongtrei ka MCCL, Sohra. Ha kane ka jing iakynduh, u MLA ka Sohra u la kyntu ia u Myntri Rangbah ban pynsted noh ia ka kam ka jam khnang ba ka kar khana thymmai jong ka MCCL kan treikam khnang ba ki nongtrei kin nym iakynduh jingeh ha ka jingbym ioh tulop la bun bnai.Halor kane ka jingiakren u MLA ka Sohra, na ka liang u Myntri Rangbah ka jylla u la kular ba un khot ia ka jingialang shen halor kane ka kam khnang ban iakren ban wad ia ki lad ki lynti ban pynkhuid noh ia ki jingeh kiba don ha kane ka karkhana, la ong u MLA ka Sohra haba iakren bad u nongthoh khubor. Lah ban kdew ba ki nongtrei ka MCCL ki khlem ioh tulop la 10 bnai eiei haduh mynta naduh ba ka karkhana barim ka la sangeh treikam.Ha u bnai ba la dep, ki la iakynduh ruh ia u Managing director ka MCCL u Sanjay Goyal ba un leh eiei ban pynlait noh ia ka tulop jongki.Katkum ka jingtip na ka liang ka bor pyniaid jong ka MCCL ka la shu pynlait pisa khyndiat sha ki nongtrei tang kum ki bai mit mit ba kin ioh ban pyndonkam kyrkieh.


Shillong, 9 Nohprah: Ki pulit ki la pynmih ia ka ripod ba hapoh kane ka shisnem ki la don haduh 108 ngut ki riew paidbah bad uwei u pulit kiba la shah rahbor ha ki seng lehnoh bapher bapher ha ri lum Garo, bad ki la ong ba ki kem haduh 218 ngut ki dkhot jong ki seng lehnoh bapher bapher kiba treikam ha kane ka jylla na ki 301 tylli ki jingleit khynra lehnoh jong ki. Katkum ka jingai jingkhei ki pulit kitei ki 218 ngut ki seng lehnoh ba ki la ioh kem 26 ngut na ki ki dei ki dkhot jong ka GNLA, 36 ngut ki AMEF, 18 ki ASAK, 11 ki ANLA, 10 ki ANCA, 8 ki LAEF, 5 ki NDFB, 4 ki UALA , 3 ki ULFA, 3 ki ANVC.B , 3 ki UANF, 1 u GNAF, bad 9 ngut ki dkhot ka HNLC bad nalor kitei ki don ruh sa 45 ngut ki dkhot jong kiwei pat ki seng lehnoh.Katei ka jingioh kem ia ki ,ki pulit ki la ong ba ka sdang naduh ka jingkhynra lehnoh kaba la shim jingkhein naduh ka 1 tarik u kyllalyngkot haduh ka 8 tarik u nohprah,bad ka ripod pulit ka pyni ruh ba 54 ngut ki dkhot lehnoh ki dei kiba la wan pyndem katba 39 ngut pat ki la shah siat iap ha ki pulit.Katei ka ripod pulti ka la pyni ruh ba ki pulit ki la ioh jingjop ha ka jingleit khynra bad pynpra ia ka ktem jong ka AMEF ha Boldra Abri, East Garo Hills bad Daso, West Khasi Hills, ki la pynpra ia ka ktem ba ia sahlang ka GNLA bad ULFA ha Durama Hills kaba don hajan Nokrek , East Garo Hills, ki la pynpra ia ak ktem ka GNLA ha Gonjagre, South Garo Hills, ha ka shnong Patalagre bad Songmagre nalor ka khlaw Duragre East Garo Hills. KI la pyni ruh ba ki la ioh kurup 837 tylli ki kuli, 78 tylli ki tiar ialeh, 2ki hand grenades bad kiwei. Na ki 108 ngut kiba la sha rahbor la pyni ruh ha ka ripod ba 18 ngut kipaidbah ki la shah pyniap, 19 ngut ki la mynsaw, 7 ngut ki pulit ki la shah pyniap ha ka jingleit khynra lehnoh katba 12 pat ki shu mynsaw.


Jowai, 10 Nohprah: Ki pulit ka West Jaintia Hills District hynnin ka miet sngi Balang ki la ioh ban kurup ia 3 tylli ki trok bad kem ruh ia ki driver halor ka jingshalan tuh ia u dewiong wat hapdeng ka jingkhang ka NGT. Kitei ki trok ki dei kiba don ia u No. ML04A-8149, ML04B-3785 bad ML04-9849. Ka khubor pulit ka la iathuh ba ki pulit ha Phramer Traffic Cell katba ki dang pynlong ia ka jingkhynra kali ha u Surok Phramer Shang pung, ki la lap ia kitei ki trok. Mar syn poi ki pulit kitei ki trok ki la mut ban phet hynrei ki pulit ki la beh thong bad ioh bat ia ki, katba ia ki nongniah ki la phet noh.Hynrei hadien pat la ioh kem ia ki driver la phah ia ki sha ka iing bishar mynta ka sngi.Ha kawei pat ka khubor, ki pulit ka East Jaintia Hills ruh ki la ioh kem ia ar tylli ki truck kit dewiong be-ain kiba iaid na khmat ka Thanad Khliehriat hi. Ki pulit Khliehriat ha ka por ba ki dang pynlong ia ka jingkhynra kali, ki la lap ia kitei ki ar tylli ki trok dewiong kiba don ia u No. ML04A 5292 ba niah da u Dei Sumer bad ka trok AS01AC- 6767 ba niah da u Hamboi DKhar.


Shillong,11 Nohprah: Ka Public Accounts Committee (PAC) jong ka Meghalaya Legislative Assembly mynta ka sngi ka la ong ba ka tnad Ai ka sorkar jylla kam shym la shim ia ka jingai jingmut jong ka ha kaba ia dei bad ka rukom treikam jong katei ka tnad, Ngin thoh Affidavit sha High Court ban pyni ba ka PAC ruh ka don la ka jong ka bor ban treikam ong u bah Paul Lyngdoh Chairman ka PAC uba dei ruh u MLA ka UDP na Shillong West. Lah ban kdew ba ha ka 26 tarik u naiwieng, ka tnad Ai ka sorkar jylla lyngba u Special Secretary jogn ka u L.M Sangma ka la thoh Affidavit ha kaba ia dei bad ka rukom treikam jong ka PAC bad ka la ong ba ka PAC ka don la u jong u pud ban treikam ha kaba ia dei bad ka jingsiew bai lut ksan sha ki trai jaka. Katei ka la mih hadien ba ka PAC ka la tohkit bniah ia ka jingkynnoh ba ladon ka jingbym biang ka rukom siew ia ka bai lutksan sha ki trai jaka ha ka jingpynheh ia ka kad liengsuin ha Umroi, Ri-Bhoi District. U bah Paul u la ong ba ka kamram jong ka tnad Ai ka dei ban peit ban khot bad pan ia ka jingiohi ne ki jingkdew ka PAC bad ka Assembly Secretariat, u la ong ruh ba ka Executive kam lah ban kren ha ka kyrteng jong ka iing dorbar. Katba u bah Ronnie V Lyngdoh u dkhot katei ka komiti u la ong ba kam don kano kano ka jingkhang lad ban pyndep ia ka kad liengsuin, Ngi kwah ban pynthikna ba dei ban siew sha ki trai jaka da ka dor kaba biang ong u bah Ronnie u MLA ka Mylliem konstitwensi. Ka PAC ka la ong ba ka kwah ruh ban tip ia ka kyrteng ki ophisar kiba donkti ha ka por ba pyllait ia ka pisa sha ki trai jaka , katkum ka jingong jong u u la ong ba ki la don 14 ngut ki trai jaka bad hadien ba la pynshisha ki don tang 6 ngut kiba la shah klun ei ka jaka jong ki hynrei kitei ki 6 ngut haduh mynta kim pat ioh ia ka bai jaka kum ka bai lutksan. Hynrei u la ong ba ki don ar ngut ki trai jaka kaba ka jaka jong ki ka la tam ia ka shi klur hynrei laai pynban ha kiwei pat ki briew.


Shillong, 13 Nohprah: Lashai ka sngi ka 14 tarik u nohprah kan don ka dorbar kyrpang jong ka KHADC ban ia kren na ka bynta u MDC shu sieh bad ban pan jingmynjur na ka dorbar ia ka kyrteng jong u. Lah ban kdew ba ia ka kyrteng u MDC shu sieh ki MDC kiba don hapoh ka PDF ki la aiti beit ha u CEM ka KHADC u bah Pynshng ai N Syiem ban jied hi ma u hynrei ban pyntip sha ki shuwa ka dorbar. Kham mynshuwa ki lad khubor ki la iathuh ba u ba Pynshngai u la don jingmut ban jied MDC shu sieh ia uwei napdeng ki nongialam jong ka Synjuk ki Nongsynshar Shnong ka Bri u Hynniewtrep.


Shillong, 13 Nohprah: Ka ophis jong ka Rajya Sabha MP na Shillong ka Kong Wansuk Syiem ka la shah prong ha ki runar ha kane ka sngi Thohdieng. Halor kane ka jingjia, ka Kong Loma Nora Jyrwa ka la ujor ha ki pulit ba ha ka miet 11 tarik Nohprah, ki runar bym tip satia ki la wan prong ia ka ophis ka Kong Syiem ha Upland Road, Laitumkhrah bad ki la rong ei ia ka komputer, ka printer, bad ar tylli ki jingpynsyaid.


Shillong, 13 Nohprah: Ki riew sain pyrthei na Garo Hills, dei kiba pynkha ia ki seng kieng atiar, ong ka HNLC. Ka HNLC, ka maham ruh ba ka jingiadei jong u paidlang Khasi bad ki Garo, kan sa kut noh, lada kine ki seng kieng atiar, ki pyni bor ia ki briew jongngi ha Ri Khasi. Ha ka jingpynmih khubor da katei ka seng kaikhlaw, lyngba U bah Sainkupar Nongtraw, ka la kren shai ba ka jing kharoi ki seng kiengatiar ha ri lum Garo ka dei lyngba ki riew sain pyrthei Garo, kiba pyn kha ia kine ki seng. Ka HNLC, ka kynnoh ba ka jingshakri jong ki ka dei beit ia ki riew sain pyrthei, ym ia ka dawbah ba ki ieng. Ka jingshah rahbor,jingshah dawa pisa jong ki paid 7trep ha ki sengkiengatiar ka dei ka kam kaba ngi kum ki paid 7trep ngi hap ban shimkhia.Ym tangba kine ki seng ki pyndik ia ki paradoh parasnam jongngi ha ki thain khawpud, hynrei ki mut ban pynkylla syndon iaka jylla Meghalaya kum ka Jylla Bihar. Wat kane ka sorkar ba la ialam da u Dr.Mukul Sangma, ka don kajuh ka rukom pyrkhat kum ki sengkieng atiar ha Garo. Ka seng ka kren bynniaw ruh halor ka jingsahteng ban pynmih ia ka kaiphod jong ka sorkar, halor ka jingshah siat ki 2ngut ki paradoh parasnam baluilui ha Mookhep. Ka HNLC ka kyrshan iaka jingdawa ka KSU na SWKH ban pyllait mardor ia u paradoh parasnam jong ngi khlem kano kano ka jingdawa pisa ne pynmynsaw. Ka Seng kan nym don jingkitkhlieh lada ka jingiadei hapdeng ki paid 7trep bad ki paid Garo kan kutnoh lada kine ki sengkieng atiar ki pynibor ia ki riewpaidbah ka jaidbynriew jong ngi. Kane ka jingleh jong ki kam dei ka kam kaba dang thymmai ong katei ka seng bad ka la ong shuh shuh ba kine ki seng kim dei ban treikam hapoh u pud u sam ka bri u 7trep kata ha ki thain Borsora ne Shahlang ne ha kino kino ki bynta ka khyndew ka shyiap jongngi, kin hap ban burom ia kane,namar ka HNLC kam shym tampud sha ka khyndew jong ki bad kam shym la pynmong ia kino kino ki paid Garo ne ban ktah ia ki riewpaidbah baluilui jong ki parajait jong ki. Hynrei lada kine ki seng ki kwah ban iatreikam halor ka kput, ngi long kiba la khreh tangba wat pynbor pat iangi ban rahbor kumjuh ia ki Garo jong ki pynkut ka kyrwoh na U bah Sainkupar Nongtraw.


Shillong, 14 Nohprah: Kum shi bynta ban pynshlur bad ai mynsiem ia kito ki samla pule kiba la leh bha ha ki exam bapher bapher jong u snem 2015, ka Synjuk Pynhiam lang Nongsken Pyllun (SPNP), myn ha ka sngi Balang ba la dep, ka la ioh ban pynkup burom ia ki samla pule jong ka shnong Nongshken Pyllun, kiba la lehbha ha ka exam SSLC mynta u snem, kiba kynthup ia ka samla Habashisha Khongkip, ka samla Saroilang Dura bad u Samla Bamankyrhai Khongsngi. Kumjuh ruh ka Seng ka la pynkup burom ia u Bah Josper S Dura uba dei u sohnyng kong jong ka kyrdan Graduate, napoh ka shnong bad ia i Kong Experience Dkhar iba dei i soh nyngkong jong ka kyrdan Post Graduate napoh ka shnong Nongshken.Shuh shuh nalor kane, ka Seng ka la lehburom ruh ia ki lai ngut ki riew tymmen napoh ka Shnong, kum shibynta na ka kam leh bha ia ka imlang sahlang.Ha katei ka sngi U Bah H.Tynsong Chairman jong ka Block Pynursla u la long u Kongsan bad ha ka jingkren kum u Kongsan u Bah Tynsong u la pynpaw ka jingsngew nguh ia ka Seng bad ai ka jingiaroh ia ki kam babha kiba ka leh khamtam eh ha ka thong jong ka ban ai mynsiem bad pynshlur ia ki samla pule jong ka Shnong kiba long ka lawei bad ka jingkyrmen jong ka pateng ban dang wan.U Bah Tynsong u la ban bad kyntu jur ia ki samla pule kiba la wan sha katei ka jingialang ba kin beh shadien ia iwei paralok buhteng iba la ju pynsniew bad pynpulom noh ia ki jingthmu bad ka thong baroh khamtam ka kam pule. Nga kyntu iaphi ki samla pule ba phin beh noh ia i paralok buhteng ioh ba ka jingpule jong phi kan sepri la ong u Bah Tynsong.Shuh shuh ha kane ka jingialang la ioh ia ka jingkren na kiwei ki riew rangbah jong ka Shnong.Ka jingialang ka long kaba i phuh i phieng ha ka jingiadon lang ki Rangbah Shnong jong ka Nongskhken Pyllun, Ki Khynnah Skul ka Raid Nongshken Secondary School, ki nonghikai bad ki riewrangbah. Ia ka prokram la pyniaid da i Pastor P.G Khongsdir, ong ka kyrwoh ba la phah da u Bah Kynpham D Samiam, Publicity Secretary ka Seng.


Shillong, 14 Nohprah: Ki lad khubor ki la iathuh ba u bah D.D Lapang u la hiar kyrkieh sha Delhi mynta ka sngi namar ba u la shah khot hajir ha ka President Rangbah ka seng Congress ka Sonia Gandhi namar ka jinglong jing man ka seng Congress ha kane ka jylla khamtam ka jingiashrut bad ka jing iapyni bor kaba jur hapdeng u khliehduh ka KHADC u bah Pynshngai N Syiem, CEM bad u khliehduh ka sorkar jylla u Dr.Mukul Sangma, myntri rangbah. Hynrei haba ia kren bad katto katne ngut ki nongialam Congress ki la ong ba katei ka jinghiar Delhi u bah Lapang kam shym la dei na ka daw ba u shah khot hajir hynrei ka dei ka daw ba ka don ka jingialang jong baroh ki president ka seng Congress na kylleng ka jylla bad ka President Rangbah ka Sonia Gandhi.La ioh jingtip ba hadien ka jingiakren bad u ba Lapang ka Sonia Gandhi ka don jingthmu ruh ban khot ia kren sa ia u bah Pynshngai N Syiem ban ia pynbeit ia ka kynrum kynram jong u bad u Dr.Mukul. Hynrei haba ia kren bad u bah Pynshngai u la ong ba haduh mynta u dang ap ia ka sngi ba ka Sonia kan khot ia u bad u la ong ba u la long uba la khreh ban leit ia kynduh bad ia krne bad ka. Ha ka jingiakren bad ki nongthohkhubor mynta ka sngi u bah Pynshngai u la ong ba haduh mynta u dei u seng Congress bad u la ong ba um don jingpyrshah eiei ia ka seng Congress bad u la shong ia ka shuki CEM ha KHADC ruh na ka bhah jong ka seng Congress, hynrei u la ong pat ba ha KHADC ka dei ka sorkar synrop bad ha ka sorkar synrop hap ban pynhun ia baroh ki Party ym ban shu iaid katkum ka jingkwah ka seng Congress.


Shillong, 14 Nohprah: Ka Dorbar ba kyrpang jong ka Khasi Hills Autonomous District Council (KHADC) kaba la long mynta ka sngi ka la mynjur ia ka kyrteng jong u bah J.Reenborn ban long kum u MDC shu sieh ka KHADC. Ia ka kyrteng jong utei u MDC shu sieh la wanrah da u CEM ka KHADC u bah Pynshngai N Syiem bad hadien ba la pynsngew ia ka kyrteng jong u baroh ki dkhot jong ka ing dorbar ki la mynjur. Haba kren hapoh ka ing dorbar u bah Pynshngai u la ong ba baroh ki MDC kiba kyrshan ia ka PDF ki la aiti laitluid ha u ban jied ia u MDC shu sieh bad ban pynpaw ia ka kyrteng jong u ha ki ha ka step shuwa ban sdang ka Dorbar. U la ong ba ka jingjied jong u ia ka kyrteng u bah Reenborn ka dei namarba u kwah ba u briew u ban shah sieh kum u MDC un dei u briew uba lah ban noh synniang ia ka District Council ym ban shu wan pynbun tang ka khlieh briew. U bah Pynshngai u la ong ba u bah Reenborn u dei u briew uba la shem phang namarba u la don ha ka District Council bad kumjuh ruh ha ka sorkar jylla. Haba phai sha ka kyrdan u bah Reenborn u dei u BA, LLB u la trei kum u Majistor First Class naduh u snem 1984 haduh u 1988, nangta u la trei kum u Additional Judge ka District Council Court, Khasi Hills naduh u 1988 haduh u 2005 bad hadien kata u la trei kum u Judge ne u nongbishar jong ka District council Court naduh u 2005 haduh u 2011. U bah Reenborn u la trei ruh kum u Law Officer ha ka Guwahati High Court, Shillong Bench, bad u la trei ruh kum u Secretary jong ka Law Commission jong ka sorkar jylla. U dei ruh u tymmen basan jong ka Balang Presbyterian bad u shong u sah ha Lummawbah. Ha katei ka dorbar u bah Pynshngai u la ong ba ka jingjied ia u bah J.Reenborn ka dei katkum ka Rule 6 jong ka Assam and Meghalaya Autonomous Districts (Constitution of District Councils) Rules, 1951 kaba la kren shai ba ka District Council ka lah ban phah ia u kyrteng u MDC shu sieh sha u Lat ka jylla lada ka kwah. U bah Pynshngai u la ong ruh ba ka jingjied jong u ia u bah Reenborn kam dei ba u jied na kano kano ka seng sai pyrthei ne na bynta ka jingmyntoi jong kano kano ka Party ne ka jingmyntoi jongno re jongno hynrei ka dei beit na ka bynta ka jingmyntoi jong ka District Council bad ka jaitbynriew. Haba kren sha ki nongthohkhubor hadien ba la wai ka dorbar kyrpang ka KHADC u bah Pynshngai u la ong ba kane kam dei ka sien ba nyngkong ba ka ing dorbar ka KHADC ka la phah da u briew uba ka dorbar baroh kawei ka mon ban sieh ia u kum u MDC hynrei u la ong ba ka la jia teng ruh ha u snem 1972. Haba shim bynta lang ha katei ka dorbar u nongialam ka seng UDP ha KHADC u ba Tei well Dkhar u la ong ba baroh shi katta ka District Council ka shu ap ba yn shu wan pynhap ia u MDC shu sieh nangno re nangno la kum ka bam kaba la phah wanrah na bar, hynrei mynta u la ong ba la ioh ban shet hi ia ka bam ha ing shetja lajong bad la sngewthuh lypa kaba bang ne kaba blad. Ha katei ka jingiakren bad ki nongthohkhubor u bah Pynshngai u la pyntip ruh ba ia ka kyrteng u MDC shu sieh ba la mynjur da ka KHADC yn phah beit sha u Lat ka jylla ym lyngba ka District Council Affairs ka sorkar jylla hynrei yn shu pyntip sha ki da kaba ai kopi lem.


Shillong, 14 Nohprah: Ki MDC ka seng Congress, ki dei ban khreh ban mih noh na kane ka kynhun, ba la ialam da U bah PN Syiem ong uwei na ki nongialam jong katei ka seng sain pyrthei, u bym kwah ban pynpaw kyrteng mynta ka sngi. Utei u rangbah, u kren diaw mynsiem shibun eh, halor ka jingkhot ia ka dorbar kyrpang mynta ka sngi, da U bah PN Syiem bad ha kaba la jied ia u dkhot shu sieh ban ai kyrteng ha U Lat, u bym dei satia u dkhot jong ka seng Congress bad uba dei u nongbishar ba la shongthaint. Ngi la nang mutdur, ba kin jied ia U bah CB Syiem bad ia utei ngim don jing ujor eiei ruh em, namar ba u dei u briew jongngi ula ong biang. Une u briew um shym la pyrkhat ia kaei kaba ka Congress, ka la pynheh pynsan, haduh ba un da don ha kane ka kyrdan . La ong biang utei u nongialam Dei kane kein, kaba ki ong husiar ia u bsein, ba ynda u lah syaid, un sa puh kylla bad ula ong shuh shuh ba lada U bah PN Syiem, u dang kwah ban dang iai don ialade ha ka seng Congress, u dei ban pyrkhat bad ban kylla, lymne ki paidbah jong ka Constituency jongu, kin sa ai jingsneng, ha ka elekshon ka ban sa wan ha u snem 2018.


Shillong,15 Nohprah: Ka dorbar Shnong Mawlai Nongkwar kan pynlong ia ka jingpyn khuid shnong ha ka 17 tarik mynta u bnai naduh ka por 8 baje mynstep haduh ban da dep, ha katei ka sngi la kyntu ia baroh ki nongshong shnong ba kin ia mih ryntih ban ia shim bynta haduh ban da dep.


Shillong,15 Nohprah: U bah Micheal Syiem uba dei u Convener jong ka Maitshaphrang Movement ha ka jing iakynduh bad ki nongthoh khubor mynta ka sngi u la ong ba ha kine ki sngi la shu pyndonkam bakla ia ka kyrteng ka jaitbynriew tang namar ka jingmyntoi politik jongno re jongno. U la ong ba ha kane ka jylla Meghalaya kaba ka shai ki mih bun ki bor kiba la kam ba ki dei ki nongpeit ia ka jaitbynriew bad ia ki paidbah ka jylla hynrei u la ong ba kate ika jingmih kiba kum kitei ki bor ka la pynkulmar jingmut pynban ia u paidbah. Kham mynshwa nga la dep kren ha ki kot khubor ba dei ban pynduh noh ia ki District Council hynrei ym don ba sngap, nga dang mut ba kin dang treikam hok hynrei hakhmat ki paidbah ki ong ieid Jaidbynriew hapoh pat ki dei ki nongdie ia ka jaidbynriew haba mynta nga la ujor da ka PIL ban pynduh syndon, ki sa ai jingpynrem pynban ia nga ha ka jaka ba kin dang treikam bha ong u bah Micheal Syiem. U bah Micheal uba la ujor PIL sha ka Meghalaya High Court ban pynduh pyndam noh ia ka district Council u la ong ba ka jingujor jong u ka dei namarba ki MDC ba la jied da u paidbah kim treikam bha hadien ba ki la ioh shong shuki ialade. U la pyntip ba mynta ka ing bishar ka dang pan jingshai na ka sorkar jylla , na ka District Council bad kumjuh ruh na ka Tribal Affairs jong ka ri India ba kin ai jubab halor ka jingujor jong u. Katkum ka jingong utei u nongialam ka Maitshaphrang movement u la ong ba ka jingdon ki Autonomous District Council (ADC) ka la pynklumar ia ki paidbah namar ki don bun ki ai ki ia tyngkhuh bad ka sorkar jylla, kum mynta ka KHADC hapoh ka jingialam u CEM ba mynta ka la thaw ia ka Federation of Traditional Dorbar (FOTD) ka ban peit ia ka bha ka miat jong ka Jaidbynriew bad kane ka la pynklumar ia ki paidbah namar ki Syiem ki la hap lypa hapoh jingpeit ka KHADC. Haba kren halor ka phang ba la ju ong ba ka District Council ka dei ka nongiada ia ka jaitbynriew u bah Micheal u la ong ba kumba long mynta ka sorkar jylla ka la shim lut ia ki Ai jong ka District Council namar ka jingdon jong ka Para 12A bad u la kdew ia kita ki ai kum ki Primary skul, ka Meghalaya Regulation of Land Transfer Act 1972, Meghalaya Succession to self acquired property (Khasi Jai tia special provision) act 1984, Meghalaya Cumpulsary Marriage Act, ka Irrgation, Forest. Haba iadei bad ki Rangbah Shnong, u la ong ki paidbah ki kulmar namar ka KHADC hapoh ka jingialam u Bah PN Syiem kum u CEM ka shna ar tylli ki ai kawei ka Village Administration Bill (VAB) bad hadien kata ka wanrah biang sa ia ka Appointment and Succession of Chief and Headman Rules 2015. Haba iadei bad ka khyndew, u la ong kat nangmih ki sngi la dang duh ki jaka kata haba dang don ki ADC namar la dep aiti lut sha ki skulbah shimet, ki skul shimet, ki karkhana shimet, ka MUDA bad ki jaka pule jong ka ri India, ki shipai, ka jingbynda ha Nongtrai sha ka International Bank bad kaba dang pynkhreh mynta ka long ba ka Hima Bhowal kaba hap ha Mawsynram constituency jong u CEM ka KHADC Bah Pynshngain N Syiem ka la mut ban aiwai ia ka jaka sha ka HM Cement ban tih mawshun. U la ong halor katei ka jingthmu aiwai ka Hima Bhowal sha u trai ka HM Cement, u la ioh jingtip na ki nongtrei ka KHADC bad kane lei kaba dang buh jingma shuh shuh ha kaba ki jaka jong ka ri Khasi kan nang duh nangduh katba dang mih ki sngi. Shuh shuh u Bah Syiem u la kynnoh ba ha ka 14 tarik Rymphang 2007 bad 20 tarik Nailar 2008 ka la ai jingbit ia ka UCIL ban wad ia u Uranium. U la buh ruh ka jingkylli kumno ka KHADC ka pynieng ia u motdur jong u JJM Nichols Roy, uba ki ong u kpa ka sixth schedule hakhmat katei ka ophis haba um dei u Khasi paka namar u shim ia ka jaid na u kpa, namar ka kmie jong u ka dei ka Rimai Syiemlieh kaba hiar pateng na u Syiem Tirot Sing Syimlieh u Syiem ka Hima Nongkhlaw.


Jowai, 15 Nohprah: Ka kynhun ki hati khlaw kiba don haduh kumba 9 tylli ki la wan ban pynjot pynpra ia ki bri kwai jong ki paidbah ka shnong Borsora ha kane ka taiew ba la dep. Ka bri jong nga ruh ka la shah pynjot ha kaba kitei ki hati ki la pynkhei lut ia ki dieng kwai jong nga kiba don ha katei ka shnong , la iathuh u ma Tariang Massar uwei na ki riew paw khmat ka thainn Narpuh Elaka. Utei u rangbah u la iathuh ba haduh mynta ki la ioh lum jingkhein na ki 7 ngut ki nongrep bad ka jingshah pynjot ki dieng kwai ka la kot shaduh kumba 10 hajar tynrai ei ei.


Shillong, 16 Nohprah: 7 tylli ki longing ki la shah tait shnong na ka shnong Umdohlun, katei ka jingtait shnong ia ki ka la dei naduh u snem 2005 bad ha utei u snem la sdang ban pynjynjar ia ki da kaba pynduh lut ia ki hok jong ki baroh kynthup naduh u khaw rashon, ki skhim pynroi, ki sertiphiket shnong bad kiwei kiwei. Ha u snem 2009 kitei ki 7 tylli ki longing ki la shah pynduh ruh ia ka jingbylla kaba kidei ban ioh lyngba ka skhim NREGS ne ka bylla 100 sngi, bad dei tad haduh ka 18 tarik u nailur ba ka Dorbar Shnong Umdohlun ka la pynmih da ka hukum bad sam da ka jingthoh sha kitei ki 7 tylli ki longing kaba la pyntip ba ym shah shuh ia ki ban shong dorbar, ym shah ban shim khaw rashon bad yn ym ai sertiphiket shuh ia ki na bynta ki jingdonkam kum ka jingplie bank account, ym shah ba kin ioh Grant bad kiwei pat bad la khein ia ki ba kim dei shuh ki nongshong shnong katei ka shnong, la thoh ruh ha ka hukum bay n ym ai sertiphiket ia ki ba kin mih shnong ne ban kynriah shnong noh shawei. Ki 7 tylli ki longing kiba la shah tait shnong ki long ka longing jong ka kong Rosemery Paliar, Tarling Paliar, Phriska Paliar, Taksis Thongni, Melkhisius Thongni, Cicilia Paliar bad ka longing jong ka kong Shermelinda Paliar. Nalor kitei ki 7 tylli ki longing ki la ong ba dang don sa kumba 3 ne 4 tylli hynrei kitei kiwei pat kim shym la mih shakhmat ban pyrshah. Haba kren sha ki nongthohkhubor mynta ka sngi kitei ki 7 ing ki la ong ba ia katei ka kam tait shnong la leh donbor da u Sordar jong katei ka shnong u bah Srotting Thongni, hynrei shuwa jong u la don uwei pat u sordar hynrei laweng noh ia baroh ki nongkitkam shnong kiba rim namarba kim treh ban shim ia ka rai tait shnong kumta la thung noh da kiwei pat kiba nud ban leh kumta.Kawei na ki longing kab ala shah tait shnong haba ia kren bad ki nongthohkhubor ka kong Shinti moris Paliar ka la ong ba naduh u 2008 kam ju ioh shuh ia ki jingmyntoi ba ka dei ban ioh bad la pynduh ruh ia ka bylla 100 sngi bad nalor ba ka duk bad ka bym don bylla ka la ong ba ka ing jong ka ka la ia ksaid dohiap ban thaw bylla shawei tang ban ioh bam. Ka la ong ruh ba la pynduh ia ka bai bam tymmen jong ki kmie ki kpa jong ka ruh da u Sordar Srotting Paliar. Kiwei pat ki longing ki la ong ba ia ka hok ba ki dei ban ioh ia ka ing baduh ruh utei u sordar u la mait ia ka kyrteng jong ki bad u la ong ba kim dei ki nongshong shnong jong ka Umdohlun. Katkum ka jingiathuh jong ki la ong ba ki dei ki nongshong shnong ba pura jong ka Umdohlun naduh ki pa kulong pa kumah jong ki.Haba la kylli ia ka daw ki la iathuh ba ka daw ka dei tang na ka jingiakajia jaka kaba dei ka jaka jong ka kur Paliar ha katei ka shnong naduh u snem 1995 ha kaba ka kashari ka la pynksan jop ia ki , bad katkum ka jingiathuh jong u wei na ki nongshong shnong uba la wan ryngkat ha katei ka sngi u bah B.Nonglang u la ong ba ka dei hok ka jaka jong kitei ki 7 ing bad ki don ruh ki dulir kiba biang. Katei ka jingiakajia jaka ki la ong ba ka dei bad u bahaing jong utei u sordar bad dei na katei ka daw u la kput kylla ia ki. Katba na ka liang ka KSU South West Khasi Hills pat kaba la don ryngkat ha ka por ba ia kren bad ki nongthohkhubor ka la kyntu ia ki bor sorkar khamtam ia ka Deputy Commissioner ka South West Khasi Hills ba kan shimkhia ia katei ka kam bad ban thung jingtohkit bad ka la dawa ruh ban pynshitom ia u Sordar ne kiba donkti katkum ka ai . Katkum ka jingai jingkhein jong kitei ki long ki la ong ba kawei ka ing ka don kumba 12 ne 15 ngut shiing bad haba kheinlang baroh 7 ing ka jingdon briew kiba shah ktah ka la jan kot sha ka 100 ngut eiei.


Nongpoh, 16 Nohprah: Ka jingiakhih da kaba shah thngan haduh ban da iap ba la pynlong da ka Hynniewtrep National Achik Movement (HANM), Women Wing ban pyrshah namar ka jingmynthi jong ka sorkar ban sngap bad ban pynurlong ia ka jingdawa jong ka seng halor u surok 13 Mer-Killing, Ri Bhoi, mynta ka sngi kane ka jingshah thngan da ki nongialam longkmie jong kane ka seng ka la kot sha ka 3 sngi bad la don ruh napdeng ki nongialam kiba la sdang ban tlot ka bormet bor phad namar ka jingbym bam bym dih naduh ka 14 tarik mynta u bnai.Ka HANM, WW ka la pynlong da kane ka jingshah thngan khlem pud ka long ban pynbor ia ka sorkar jylla ba ka dei ban tei noh mardor ia u surok na 13 mer sha Killing kaba kum ka seng ka la iakhun naduh ki snem kiba la leit noh, ha kaba ki la dawa ruh na ka sorkar jylla ban mynjur noh ia ka detail Project Report (DPR) jong u ne u surok hynrei ka jingmynthi bad ka jingbym leh eiei jong ka sorkar ia kane ka jingdawa ka seng ka la pynlong da ka jingiakhih kaba tyngeh ban aiti syndon ia la ka jingim.Haba ia kren bad ka Kong B. Jyrwa president ka HANM, WW, ka la iathuh, ba kum ka seng kaba la treishitom naduh ki bun bun snem ban pynioh ia ki lad pynroi jong ki paidbah nongshong shnong ha ki thainn khappud khamtam ha ka liang u surok ba paka ban pynsuk ia ka leit ka wan jong ki paidbah, da lei lei ruh kin nym kynran dien bad ruh ban iakhun syndon haduh ban da ioh kheit ia u soh jong ka jingjop. Ka la iathuh ruh, ba watla na ka liang ki bor sorkar ne ki bor peit jong ka Ri Bhoi District kynthup ki doctor kim shem la wan ban jurip ne tohkit ia ki nongialam jong ka seng tad naduh ba ki la pynlong ia kane ka jingiakhih da kaba shah thngan haduh ban da iap, hynrei kane ka jingpeit khmat shiliang jong ki bor sorkar kan nym pynduh mynsiem ia ki kum ki nongialam seng hynrei ba kin nang pynskhem shuh shuh ia ka nongrim jong ki ban iakhun tad haduh ban pha ia la ka jingim na ka bynta ka bha ka miat u paidbah ha ki thainn khappud, ka la bynrap. Watla ka seng ka la leit mih khari khari sha ki bor bahalor jong ka sorkar jylla bad ruh ia ki bor jong ka tnat PWD ha Shillong bad Nongpoh bad wat ia u Myntri Rangbah ka Jylla u Dr. Mukul Sangma bad kiwei kiwei ki myntri ka sorkar, hynrei tad haduh kine ki khyllipmat, kitei ki bor sorkar ki la shu sngap mynthi halor kine ki jingdawa jong ka seng na ka bynta ka bha ka miat bad ka jingsuk ha ka leit ka wan u paidbah kiba shong basah ha khappud , ong ka Kong Jyrwa. Ka la ong ruh, ba ki nongialam ka seng ki la rai ban aiti met bad mynsiem na ka bynta ka bha ka miat u paidbah bad ki shnong ki thaw, bad kin nang ieng bad long kloi wat ban pha ia la ka jingim tad haduh ba kin da ioh syndon ia u soh ba thiang halor kane ka jingiakhun jong ki halor ka jingdawa na ka sorkar ban tei ia u tei u surok na 13 mer sha Killing u ba dei u surok u ba la iehnoh shrah da ki bor sorkar naduh ki snem 1993 tad haduh u ne u snem 2015 .


Shillong, 17 Nohprah: Halor ka jingkynnoh ba ka KHADC ka khlem khot lut ia baroh kiba ia shah bad kiba pyrshah ia ka Meghalaya Agrovet Private Limited (MAPL) u EM ba peit ia ka khaii pateng ka District Council u bah James Sylliang u la ong ba katei ka jingkynnoh ka dei kaba bakla hynrei u la khot lut ia baroh kiba pyrshah bad ia kiba ia shah ruh, hynrei u la ong ba ka liang ba pyrshah kam shym la wan sha katei ka jingshong bishar,kaba la long mynta ka sngi. Shuh shuh halor ka jingkynnoh ba u leh Politik u bah James u la ong Ngam ju leh Politik ia ki paidbah, nga dei u Politishian nga leh Politik tang ha ki por elekshon . Haba phai pat sha ka jingbym wan ka Liang Pyrshah sha ka Hearing kaba la long mynta ka sngi ha Hall MDC Hostel u la ong Ki liang Pyrshah kim dei ban long kum ki ksan rympei rem dorbar . Hadien ka jingbishar, kaba la long mynta ka sngi u bah Sylliang u la ong ba u la iohi da la ki khmat ba u paidbah u la poi da ki spah ngut bad u la iohsngew ruh da la ki shkor ba u paidbah u kwah ban ai laisen noh ia ka Meghalaya Agrovet hynrei u la ong ba ka KHADC kan dang hap ban shong pyrkhat bad kan sa leh ia kaba donkam ban leh. Lah ban kdew ba ha katei ka Hearing la wan ban ia shim bynta da ki 18 tylli ki shnong kiba kynthup ruh ia ka Synjuk ki Rangbah Shnong Lum Manik Raitong, ka Synjuk ki Rangbah Shnong C&RD Umsning Block ki seng longkmie ka seng samla Lum Manik Raitong bad ki paidbah nongshong shnong katei ka thainn kumjuh ruh kiba mih khmat ia katei ka MAPL.Ha katei ka hearing u Chairman jong ka Synjuk ki Rangbah Shnong C&RD Umsning Block u Bah Rocky Kylla u la pynpaw ba ka shnong jong u kaba dih ia ka um kaba wan na ka tyllong kaba don ha Mawthei kam pyrshah balei kiwei pat ki pyrshah.U Bah Enel Wahphlang uba dei u Adviser jong ka Synjuk ki Rangbah Shnong Lum Manik Raitong Area u la kyrpad ia ka KHADC ban ai noh ia ka Trading License jong ka MAPL namar ba kane ka company ka lah dep ban pynbiang lut ia baroh ki jingdonkam. To ki don ki liang pyrshah mynshwa bad ngi ruh ngi mynjur ia kata namar ba kam pat lah ban pynkhuid ia ka jingpynjaboh ia ka wah hynrei mynta kane ka company ka la lah ban pynbiang lut ia ki jingdonkam baroh dei ban plie noh ia ka la ong u Bah Wahphlang.


bun eh ha KHADC


Shillong, 18 Nohprah: Don kiba la par jubor na jingthiah pang jong ki, don pat ki bym lah shuh ban iaid kiba la shu khyn iat da ki shuki shaka tang ban poi sha ka jaka ba leh ia ka Ultra Sound da ka jingthrang dik dik ba ki doktor kin lap noh kloi ia ka jingpang kaba don ha ka met jong ki. Pynban ka jingjia ba sngewsih ka la jia ia ki nongthiah pang ha Civil Hospital naba haba ki la poi sha katei ka jaka ban leh ia ka Ultra Sound la pynap kai ia ki kumba 2 kynta tam. Katkum ka jingtip ba u Rupang u la iohlum na ki lad khubor la iathuh ba don napdeng ki nongpang kiba la nang khie pang shuh shuh na ka daw ka jinglynga ban ap ha kate ka jaka leh Ultra Sound bad don pang kiba la khie suh khriat ba kila shah khriat ha katei ka jaka nalor ba ki don hapdeng ka met ka bym khlai . Katkum ka jingiathuh ki nongpang ki la iathuh ba mynta ka step ha ka por 10 baje ne 10 shiteng la phah ia ki ba kin khie naba thiah ban leit leh ia ka Ultra Sound kaba don ha katei hi ka Hospital,hynrei haba la poi ha katei ka jaka la pynap sah ia ki habar haduh ka por 12:30 eiei mynsngi. Don napdeng ki ba ha iing jong ki nongpang kiba kwah ban tip balei la shu pynap sah ia ki hato don nongtrei ne-em shapoh namarba kim iohi ia uwei ruh ban mih na katei ka kamra bad kim iohi ruh ia uba rung hapoh katei ka kamra. Ban tip ia kane ki don kiba kwah ban ia kynduh ia u Superitendent ka Civil Hospital ban ia kren hynrei ki nongtrei katei ka hospital ki la jubab ba u Superitendent u khlem wan trei bad umdon hapoh Hospital, iathuh kiba haing ki nongpang. Don sa iwei pat na kiba haing jong kitei ki nongpang kiba la iathuh ba ki la leit kylli na kawei ka longkmie kaba trei hangtei ha Ultra Sound hynrei la ong ba kala jubab ba ym don briew shapoh , ki doktor ruh ka la ong ba ki lei tap Ward bad ka la ong ba ma ka lei ka dei tang ka nongkhot kyrteng ia ki ba dei ban rung shapoh. Hadien ba la syrtok ka ap, don napdeng kiba haiing jong ki nongpang kiba la sei da ka mobile ban shon dur khnang ban pyntip sha ki nongthohkhubor ia katei ka jingjia, hynrei don na ki nongtrei kiba la kylli ia ki balei ki shondur; bad la iathuh ba tang hadien katei ka jingjia hi ki nongtrei ki la rung shapoh bad ki la sdang ban khot nongpang ban leh ia ka Ultra Sound. U nongthohkhubor u la ioh jingtip ba ki don kiba haing ki nongpang kiba la ioh jubab ruh ba ki nongtrei ki dang leit dihsha,ki dang leit bamja, hynrei ki la ong ba ka la pynlyngngoh ia ki ba kata ka dih sha ka bamja ka shim por haduh ar kynta tam bad ki la ong ba lada dei makna kata ka por ban bam ruh hynrei dei ban don uwei bam uwei ym ban shu ia sangeh kam noh bad bam baroh baroh namarba katei ka dei ka jaka sumar ym kum kiwei pat ki ophis. Kiba bun na ki ba ha iing jong ki nongpang ki la ong ba ka jingleh hapoh Civil Hospital ha kaba ia dei bad ka Ultra sound ka mi ia hap naba bunsien la pynap kai ia ki nongpang kiba dang khie ro ro naba thiah bad ki la ong ba ki kwah ba shisien ba la sei ia u nongpang na jingthiah ban leit leh Ultra Sound u dei ban ioh rung beit bad lada donkam ban ap ruh tang hapoh ka 10 minit hynrei ki hap ap pynban da ki kynta nalor ka jingpang kaba ban. Shuh shuh ki la ong ba haba ia tyngkhuh u nongwan shim dawai bad u nongthiah pang ban leh ia katei ka Ultra Sound dei ban pynrung shuwa beit ia u nongthiah pang bad hadien ki nongwan shim dawai kiba dang kham khlai .


yn siew T.1.77klur ne 2.50 lak marwei


Jowai, 20 Nohprah: Na ka liang ka bor shnong ka pynpaw ia ka jingsngewlem sha kiba haiing hasem jong u Phukan u khun ka Myntri Assam halor jingjia iap jyllop jong u ha wah Umngot ha katei ka shnong ha kane ka sngi step Saitjain. La iathuh ruh ba ka dorbar shnong ka la shong jingialang kyrkieh ha ka miet sngi U Blei ban ia phylliew jingmut halor katei ka jingjia bad ruh ban pynpaw ia ka jing sngewlem sha kiba haiing hasem uba la duh ia ka jingim kaba kordor Ha kawei pat ka liang, ki lai ngut ki samla kynthei kiba pyllait im ia ki arngut ki briew kata u Rishabh Goswami bad ia ka Abigail Kharbithain hadien ba u paralok jong ki u Ritu Raj Phukan uba dei u khun ka Myntri barim ka sorkar Assam, ka Pranati Phukan u la ngam jyllong ki dei lai ngut shi para, ki kynthei riewshlur kiba la tip kyrteng kum ka Nikel Syngkrem 25 snem, ka Kynshon Syngkrem 18 snem bad ka samla lud Crusade Syngkrem kaba dang 17 snem ka rta. Ki rangbah nongialam katei ka shnong ki la iathuh ba kitei ki lai ngut ki thei samla ki la mih na iing dang 4 baje lane duna eiei na iing ban leit sha khlaw ban leit jied kwai ba hap na ki dieng kwai. Ki paidbah hi katei ka shnong ki pyndonkam beit da ki lieng kynda ban leit trei leit ktah naduh ki kynthei wat ki khynnah rit ruh ki triem bha ban king lieng. U Secretary ka VDP, u bah Ialam Syngkrem u la iathuh ba dei ha ka por 5:30 am eiei katba kidei ki lai ngut ki kynthei ki dang wan phai na kaba jied kwai na sha khlaw- ki wan phai da ki lieng bad ki la lap ia kitei ki ar ngut kiba dang iasnoh bad iasdien ha ka lieng kaba la kylla lyndet mar mar ki la king ia ki lieng shaba don maki ban pyllait im ia ki. Na ka liang ka Dorbar shnong ka la ai ka jingiaroh ia kitei ki lai ngut ki samla kynthei kiba la leh ia ka kam kaba dei kaba khraw. Shuh shuh ki paidbah ka shnong Pdeng ki la pynpaw ruh ka jingsngewngu ia u Blei halor ka jinglait im ki ar ngut ki khynnah uwei 12 snem bad uwei pat 13 snem kiba king ia ka lieng ha ka por ba utei u Phukan u hap na jrong lieng Ngim lah mutdur kumno kitei ki khynnah ki lah ban jngi sha shi liang, hooid ki khynnah baroh kynthei bad shynrang ki nangban jngi hynrei ngim poi pyrkhat pat ba kin lah ban pyllait im ia lade ha katei ka jaka kaba jia katei ka jingjia , la ong u B. Syngkrem, Rangbah shnong katei ka shnong. Na ka liang ka bor shnong ka pynpaw ruh ka jingsngewlem sha kiba haiing hasem jong u Phukan halor katei ka jingjia ba sngewsih.


Shillong, 20 Nohprah: La plie ia ki jing pynitynnad ia ki sawdong sawkun ka jaka jngohkai pyrthei ha Wahrashi ha ka sngi saitjai jong ka taiew. Katei ka jingpyn itynnad ka dei ka Wahrashi Waterfalls Complex-cum-Recreational Centre kaba don ha ka shnong Syntung kaba jngai 70 kilomitar na Shillong bad kaba hap hapoh ka Mawkynrew C&RD Block. La plie ia ka da u bah David Nongrum, u Chairman ka MTDC. Ha katei ka sngi la donlang ruh u MLA katei ka thain u bah R.Pyngrope, u R. Muivah, Secretary, NEC, Mr. G. Chintey, Adviser, Banking, Industries & Tourism, NEC, bah H. Suting, Sordar Shnong Syntung bad ki paidbah jong katei ka thain . Katei ka dei ka projek kaba la bei tyngka da ka North Eastern Council (NEC) T.40 lak tyngka hynrei la pyndap pat da ka Dorbar shnong sa T.11.18 lak tyngka bad ka jinglut baroh khoit ban tei ia katei ka jaka ka la long haduh T.51.18 lak tyngka. Katei ka jingtei ka kynthup ia ka lynti iaid kjat, ka jaka peitkai, ka Park bad ka madan ialehkai ki khynnah rit, ki jaka leit bar,ki jaka rieh slap. Haba kren ha katei ka sngi u bah David Nongrum u la ong ba ka sorkar ka ia treilang bad ka NEC khnang ban kyntiew ia ka kam jngohkai pyrthei ha kane ka jylla. U la ong ba kane ka jylla ka don ia ka mariang kaba itynnad bad kan sa long ka jaka kaba lah ban khring ia ki nongwan jngohkai pyrthei bad kan long ruh ka lad kamai ia ki briew jong kane ka jylla hi.


Nongpoh, 20 Nohprah: Da ka jingsngew khia halor ka jingbym ithuh shai ia u pud u sam ka jylla Meghalaya khamtam eh ha ki khappud ka Assam, ka Hynniewtrep National Youth Front (HNYF) Northern Region ha ka sngi Saitjain hapoh ka jingialam jong u president, Bah Marcus Marten, lem bad ka jingsynran lang u vice-president ka HNYF sengkmie, Bah Skan Rani lem bad ki nongialam na ki circle bapher na ka dong Ri Bhoi, ki la leit ban pynkhuid ia u mawpud ba la thung da ka KHADC ha Khanapara Ri Bhoi District bad pynbha ruh ia ka jingthoh kaba ong WELCOME TO MEGHALAYA Haba iakren bad u nongthohkhubor, u Bah Marten la pynpaw ba kum ka seng kaba peit ia ka bha ka miat hapoh jong ka them Ri Bhoi, ki la shim ia kane ka sienjam ha kaban pynkhuid ia u mawnongrim, kumjuh ruh ban pynbha ia ka kaba la jot la pra kaba jingthoh Welcome to Meghalaya , khnang ba ki paidbah nongleit nongwan khamtam ki nongwan jngohkai pyrthei na kylleng kylleng kin tip bad iohi nangno u sdang pud u sam jong ka jylla Meghalaya. Bun ki paidbah na ka jylla Meghalaya, tang shu poi ha Khanapara kim sngewshuh ba ka dang dei ka jaka lajong, ka jingbun jong ki bar jylla kiba shong basah ha katei ka jaka bad ka jingbymdon ki kynja Signboard kaba kdew shai ba ka dang dei ka jylla Meghalaya, ka wanrah ia ka jingsngew nongwei khamtam ia kiba leit donkam teng teng ha Khanapara bynrap u Bah Marten.Ha kaba iadei bad kane ka HNYF, NR, ka la kyrpad ia ki Syiem kiba na ki Hima bapher bapher kumjuh ruh ia ka KHADC, ba kin shimkhia ha kaban pynneh pynsah ia ki jingdon jingem jong ki Hima ki Raid kyrpang eh ia kito ki jingdon jingem ban pynsahnam bad ban pynithuh ia la ka Ri bad ka Jylla khnang ba ki paidbah ka jylla kin ym sngew nongwei ha la ka jong ka ri. Ka HNYF Northern Region ka la ai ruh ka jingkhublei Khristmas bad u snem thymmai uba suk bakmen ia baroh ki paidbah kiba shong basah ha ki thainn Khanapara khappud bad ka Assam.


Shillong, 21 Nohprah: Ka kynhun rwai kaba don lain gut ki dkhot kaba la tip kyrteng kum ka Tarik kan pyllait paidbah ia ki thup jing rwai jong ka ha ka 30 tarik mynta u bnai ha Savio Hall, Laitumkhrah hangne ha nongbah Shillong. Ki thup jingrwai ba katei ka kynhun kan pyllait paidbah kin dei kiba la tip kum ka Khanatang,ka Parking Lot bad ki Mawbynna Dewbilat. Ia kitei ki jingrwai la rikod ha DIY bad la pynbit pynbiang da ka Blue Monk Studios Inc, Kolkata. Kate ka kynhun ka don lain gut ki dkhot ba kynthup ia u Wanphrang Diengdoh, u nongtem base bad u nongrwai, nangta u Valte Chongthu (Balu) u nongtem guitar bad u Nikolaus Gerold (Klaus) u nongtem drum na Gernany. Ia katei ka kynhun la seng ha u snem 2011 bad ki dkhot jong katei ka kynhun ki la ong ba ka jingrwai jong ki ka ia hap bad ka rukom kylla ha kane ka juk mynta na kaba rim sha kaba thymmai kum ka jingtei maw bynna da ka dewbilat.


Shillong, 21 Nohprah: Ka jingbym ailad ka AICC ka la pynlong ia u Myntri Rangbah ka jylla u Mukul Sangma ban hap sngap la ka sngap noh watla u la don ka jingpan bor ban pynhap shuki noh ia ki saw ngut ki myntri sorkar ha kane ka MUA-II. Ka khubor ba la iohlum na ka party Congress, ka la ong ba u Myntri Rangbah u la ju leit ban pan bor na ka AICC ban pynhap shuki noh ia ka Deborah C Marak, u Bah Rowel Lyngdoh, Bah Prestone Tynsong bad ia u Bah HDR Lyngdoh naduh kham mynshwa, hynrei ka AICC kam shym la ai lad ia u ban leh kumta. Bunsien u Mukul u la iakren bad ki heh ka AICC kynthup ia ka Sonia Gandhi bad ia u Rahul Gandhi ban ai bor ban pynhap shuki noh ia ki hynrei kim shym la shah ia u ban leh kumta , la ong u heh ka Congress haba iakren dang shen. Haduh mynta, ka AICC ka la peitngor bha ia ka jingleh bad ka jingkam jong u Mukul ia ki kam ha kane ka jylla khamtam hadien ba ka party ka la shah rem ha ka elekshon shiteng samoi na Nongstoin ba la pynieng ia u kyrtong ba phah u Mukul bad ruh ia ka jingshah rem ha ka elekshon ha GHADC ha Garo Hills. Mynshwa haba ka party ka jop bun eh na Garo Hills, ki nongialam ka AICC ki la ngeit ia ka jingkam bad ka jingkren jong u Mukul hynrei mynta hadien ba la shah rem ha ka elekshon GHADC bad shiteng samoi na Nongstoin, ka jingmut jong ki nongialam ka AICC ka la kylla , la ong une u heh ka Congress. Kumba ka long haduh mynta, ka la don ka jingiakhih kaba jur napoh napoh ban pynhap shuki ia u Mukul khamtam hadien ba la mih ka jingiapyni bor hapdeng u Bah Pynshngain N Syiem bad u halor ka kam rangbah shnong bad ka ain khang bam ar maloi. La iathuh ba u Bah Pynshngain u la ioh ia ka jingkyrshan na ki nongialam ka AICC bad dei halor kane ka nongrim ba u Mukul ym shym la nud ban pynmih hukum ban beh seng ne ban pynshitom ia u Bah Pynshngain.


Shillong 21 Nohprah: U Lamphang barim ka Parliament u Purno A Sangma u la pynpaw ia ka jingsngew bynniaw ia ka jinghiar ka jinglong ka dorbar parliament ha kine ki sngi kaba sawa tang ki kam iakyrkait man ka por. Haba kren dang shen bad ka jingiakynduh bad ki nongthoh khubor na ka jylla Meghalaya bad na kiwei ki jylla kane ka dong mihngi ha Parliament ha New Delhi, u Purno u la ong, Mynshwa ha ka por ba don u Prof GG Swells, u Somnath Chatterjee bad kiwei ki riew shemphang, ngi bynnud ban mih na Parliament wat tang san minit ngi kwah ban iashong ban sngap ia ka jingkren ba shongsbai jongki. Hynrei kaba sngew bynniaw mynta ka long ba tang san minit la ngiah ban shong ha parliament namar ba sa tang ki jingiakyrkait suda bym don dor eiei . U la ong ba ka por ka la dei ba ki paidbah ka ri ki dei ban sngewthuh bad ban long kiba shemphang ha ka jingjied ia ki MP khnang ban wanrah biang ia ka nam bad ka burom ka parliament. Kane ka jingong u Purno ka long hadien ba ki nongthoh khubor na kane ka thainn, ki la ioh ban sngap ia ka jingiaid ka dorbar parliament. Ha katei ka dorbar, U MP ka Shillong, U Ma Vincent H Pala uba don lang ban iapyrta bad kiwei ki MP ka Congress ban pynpaw pyrshah ia ka kam ka sorkar BJP. U la ong ba ka daw ka jinghiar ka dorbar parliamant ka dei namar ka jingioh ia ki MP kiba kumno bad ka la dei ba ki paidbah ban bishar bha ban jied ia ki riew kynsai. Hynrei na ka liang jong u Purno u la ong, ha ka synshar paidbah ki liang pyrshah ki lah ban don ka jingong hynrei ka liangsynshar ka don la kajong ka lynti .